text:
Ngaba Ukungcakaza Sisono?
Impendulo esuka eBhayibhileni
Nangona iBhayibhile ingathethi ngokweenkcukacha ngokungcakaza, sinokuzigqibela ngokusuka kwimigaqo yeBhayibhile ukuba kusisono.—Efese 5:17. *
Ukungcakaza kwenziwa kukunyoluka, nto leyo ayithiyileyo uThixo. (1 Korinte 6:9, 10; Efese 5:3, 5) Abantu abangcakazayo baba nethemba lokufumana imali eziinyembezi zabanye, kodwa iBhayibhile iyakwalela ukufuna izinto zabanye.—Eksodus 20:17; Roma 7:7; 13:9, 10.
Nkqu nokungcakaza ngemali encinci kunokuvusa umnqweno ombi wokuthanda imali.—1 Timoti 6:9, 10.
Abantu abangcakazayo badla ngokuthembela kwimilingo okanye ithamsanqa. Noko ke, uThixo ukujonga njengokunqula izithixo oko, nto leyo eyahluke mpela kunqulo lwakhe.—Isaya 65:11.
Endaweni yokukhuthaza ukufumana into ongayisebenzelanga, iBhayibhile ikhuthaza ukusebenza nzima. (INtshumayeli 2:24; Efese 4:28) Abo balandela icebiso leBhayibhile ‘banokutya ukutya abazizuzele ngokwabo.’—2 Tesalonika 3:10, 12.
Ukungcakaza kunokuvusa umoya ombi wokhuphiswano, nto leyo eyalelwayo yiBhayibhile.—Galati 5:26.
^ isiqe. 3 Ukungcakaza kuchazwa eBhayibhileni xa kuthethwa ngamajoni amaRoma awenza amaqashiso, okanye angcakaza kuba efuna iimpahla zikaYesu.—Mateyu 27:35; Yohane 19:23, 24.
Funda Okungakumbi
Indlela Yokuphepha Ukusafaza Imali
Funda ngamacebiso amathandathu anokukuneda ukuze ungayisafazi imali.
Isinceda Njani Imigaqo YeBhayibhile?
UYesu wachaza isizathu sokuba kufuneka sikhokelwe, nemigaqo emibini eyeyona ibalulekileyo.


c: text/html

text:
“Imbali Ayixoki”
NgoJuni 14, 2007, iOfisi yePosi yase-Estonia yakhupha isitampu sesikhumbuzo, esiboniswe ekunene. Xa sasikhululwa, kwenziwa esi saziso: “Esi sitampu senziwe ngenjongo yokukhumbula amaxhoba awafa kwimbubhiso eyaqhambuka e-Estonia ngemihla kaStalin.” Phakathi kowe-1941 nowe-1951, amashumi amawaka abantu base-Estonia agxothwa kumakhaya awo nakwelo lizwe.
“IMBALI ayixoki.” Leyo yintetho eyaziwayo e-Estonia, kwaye namanye amazwe anezawo iintetho. Kuyavunywa ukuba asinakuzitshintsha izinto eziye zenzeka kwixesha elidluleyo, kodwa siqinisekile ukuba sinokufunda kwezo ziganeko. UKumkani uSolomon owayesisilumko kuSirayeli wamandulo wathi: “Yonke le nto ndiyibone xa bendiphicotha izinto ezenziwa apha phantsi kwelanga—nditsho into yokuba umntu abe negunya phezu komnye, kube buhlungu kuye.”—INtshumayeli 8:9, IBhayibhile YesiXhosa Yowe-1996.
Ubunyaniso bala mazwi eBhayibhile babonakala kumashumi eminyaka eyadlulayo e-Estonia nakweminye imimandla eseMpuma Yurophu. Ulawulo lomntu luzise ukubandezeleka okungathethekiyo kwinyambalala yabantu ababengenzanga nto, abathi bagxothwa kumakhaya abo, baza basasazwa basiwa kwiindawo ezikude okanye bavalelwa kwiinkampu ekwakusetyenzwa kuzo.
Ngokutsho kwabanye ababhali-mbali, bangaphezu kwama-46 000 abemi bela lizwe lincinane abakhutshwa ngetshova phakathi konyaka we-1941 nowe-1951. Uninzi lwabantu lwagxothwa ngenxa yokuba bekwimibutho ethile yezopolitiko kanti abanye ngenxa yohlanga abalulo okanye umgangatho wabo wokuphila. AmaNgqina kaYehova ngawona ayephethelw’ imbengwana ngenxa yeenkolelo zawo.
Abakhonzi BakaThixo Bayahlaselwa
Kuhlolisiso olwakhutshwa yiTartu, iphephandaba laseYunivesithi ngo-2004, umbhali-mbali wachaza oku: “Ukususela ngowe-1948 ukuya kowe-1951, amaNgqina kaYehova angama-72 abanjwa, kuquka nabantu ababenxulumana nawo. Nangona kunjalo, ukugxothwa kwabantu ngokubanzi ngabasemagunyeni kwaqala ngobusuku bangoAprili 1, 1951, kungekuphela nje kumaPhondo aseBalti kodwa eMoldova, entshona yeUkraine naseBelorussia.”
Ngaphambi kuka-1951, amaNgqina kaYehova e-Estonia ayebanjwa, aze aphekw’ esophulwa ngemibuzo, encinwa aze avalelwe kamva. Injongo eyayiphambili yako konke oku yakukuwatshayela kuthi tu amaNgqina kaYehova e-Estonia.
Umhla ka-Aprili 1, 1951, uyavela kwisitampu ekuthethwe ngaso ngasentla. Inani elingu-382 elikwistampu, linani lamaNgqina kuquka nabantwana abagxothwa ngolo suku. Likwaquka izalamane nabamelwane ababengengomaNgqina. Ebudeni bemini kwaphunywa iphulo kulo lonke elo lizwe kubanjwa abantu. Ngokuhlwa, bonke ababanjwayo—abancinane nabakhulu—bahlohlwa kumakhareji okuthwala izilwanyana baza bathunyelwa eSiberia.
UElla Toom, * owayeneminyaka engama-25 ubudala ngelo xesha wayeliNgqina likaYehova. Ekhumbula xa wayencinwa uthi: “Ipolisa elalindincina lazama ukundoyikisa laza landinyanzela ukuba ndiyeke ukushumayela. Ngaphambilana landibuza lathi: ‘Usakufuna ukuphila? Okanye ufuna ukufa noThixo wakho kumathafa aseSiberia?’” Noxa kunjalo, uElla waqhubeka ezishumayela ngaphandle koloyiko iindaba ezilungileyo. Wathunyelwa eSiberia, waza kamva wamana etshintshwa asiwe kule inkampu nakuleya phantse kangangeminyaka emithandathu.
Phakathi kwamakhulu awafuduswayo engakhange avele enkundleni yayilibhinqa eliselula, uHiisi Lember, naye owayeliNgqina. Ekhumbula oko kwenzekayo ngoAprili 1, 1951, uthi: “Bafika ezinzulwini zobusuku singabalindelanga, bathi: ‘Ninesiqingatha nje seyure. Pakishani imigodlwana yenu!’” Ebumnyameni uHissi nentwazana yakhe eneminyaka emithandathu ubudala bathathwa basiwa kwisikhululo sikaloliwe. Lo loliwe ukrikrizayo wawumane ucholachola amaNgqina kwizikhululo amisa kuzo. “Saphoswa sonke kwikhareji lokuthwala izilwanyana. Ngethamsanqa, ubulongwe bezilwanyana babomile, kungenjalo kwakuza kuba nzima ukuma kwelo khareji. Yayingathi sizizilwanyana.”
Uhambo olude ngololiwe kangangeeveki ezimbini kwakusesinye nje isihlandlo esimze ntloko umntu. Loo makhareji ayezele emi ngeembambo yaye emdaka. Abantu abadala nabantwana babehlaziswa yaye bethotywa isidima. Abanye bade balila yaye bengafuni nokokutya. Nakuba kwakunjalo, amaNgqina ayesomelezana ecula iingoma zonqulo, esabelana nangokutya. Basiwa “kwindawo yokuhlala esisigxina” kwaye baxelelwa nokuba “abasayi kuphinda babuyele emva.”
UHiisi ukhumbula ukuxhaswa kwakhe ngothando ngabazalwana bakhe ebudeni bovavanyo olunzima, uthi: “Kwesinye isikhululo, uloliwe esasihamba ngaye wamisa ecaleni komnye owawunabantu abasuka eMoldova. Njengoko sasimisile, seva enye indoda ibuza ukuba singoobani yaye siyaphi. Sayichazela ukuba singamaNgqina kaYehova ase-Estonia yaye asazi apho siya khona. AmaNgqina awayekuloliwe waseMoldova akuva oko. Asiphosela ilofu yesonka neziqhamo.” Wongeza ngelithi: “Kungelo xesha ndaye ndaqonda ukuba amaNgqina kaYehova aqokelelwe phantse kuwo wonke ummandla weSoviet Union!”
Amantombazana amabini angamaNgqina, uCorinna nodadewabo omncinane uEne, bohlukaniswa nonina wabo ngaphezu kweminyaka emithandathu. Umama wawo nowayeliNgqina likaYehova, wabanjwa kuqala kunawo waza wathunyelwa kwinkampu ekusetyenzwayo kuyo. Ngobo busuku bangoAprili, la mantombazana mabini athiwa hlasi aya kufakwa kwikhareji likaloliwe. Enombulelo, uCorrina uthi: “Xa sasikuloliwe, elinye iNgqina elalinabantwana ababini leza laza lasiqinisekisa ukuba linokuba njengomama kuthi kwaye sinokuhlala nalo nabantwana balo njengentsapho.”
Kwenzeka ntoni xa bafikayo apho babesisiwa khona? Kusuku olulandelayo emva kokuba sifikile kumaphandle aseSiberia abandayo, kwqalisa ihlazo “lokwenziwa kwabantu amakhoboka.” Amafama asuka kwimimandla ekufutshane eza ezokuzikhethela abo babeza kusebenza ezifama. UCorinna ukhumbula oku: “Saweva exabana odwa, esithi: ‘Hayi mfondini sowunaye wena umqhubi weteletele. Lo ngowam’ okanye athi, ‘Sendibafumene mna ababini abasele bekhulile. Kuza kufuneka nawe uzifumanele.’”
UCorinna noEne babenesibindi. Bathi kamva: “Umama wethu besimkhumbula kakhulu, hayi indlela ebesikunqwenela ngayo ukuba sezingalweni zakhe ezinothando!” Bevakalelwa ngaloo ndlela, abazange bayeke ukumthemba uYehova bengazange nakanjalo baphulukane noburharha babo. UCorinna wongeza ngokuthi: “Ngandlel ‘ithile, kwakulungile ngomama ukuba angasiboni ngoba maxa wambi sasisebenza phandle engqeleni eqhaqhazelis’ amazinyo singanxibanga ngokufudumeleyo.”
Ngokuqinisekileyo, abantu abamsulwa e-Estonia nakwezinye iindawo baphatheka kabuhlungu ngenkohlakalo, kuquka namaNgqina kaYehova. (Funda ibhokisi enomxholo othi, “Obunjani Bona Ububi.”) Phezu kwako nje ukuphatheka kabuhlungu kwixesha eladlulayo, amaNgqina kaYehova ase-Estonia asaqhubeka eshumayela yaye onwabile.
Ikamva Eliqaqambileyo Ngaphambili
IBhayibhile iyasiqinisekisa ukuba uYehova uThixo ukuthiyile okuphathwa kakubi kwabantu. Ithi: “Ngokuba uyacekiseka kuYehova uThixo wakho wonk’ ubani ozenzayo ezi zinto, wonk’ umenzi wokungekho sikweni.” (Duteronomi 25:16) Nangona uThixo eye wabunyamezela ubungendawo kwixesha elidluleyo, kungekudala uza kubuphelisa ubungendawo nokungekho sesikweni. Umdumisi wathi: “Kusele ithutyana, angabikho ongendawo; uya kuyikhangela indawo yakhe, abe engekho. Kodwa abalulamileyo baya kuwudla ilifa umhlaba, baziyolise ngokugqibeleleyo ngobuninzi boxolo.”—INdumiso 37:10, 11.
Silindelwe likamva eliqaqambileyo! Nangona singenakukutshintsha oko kwenzekayo, kodwa esikwenzayo ngoku kunokusenza sifumane size sinandiphe ikamva elimangalisayo. Sondela kuThixo ukuze uxhamle kwikamva elimangalisayo elinobulungisa.—Isaya 11:9.
^ isiqe. 10 Ibali lobomi likaElla Toom likwiphephancwadi uVukani! ka-Aprili 2006, phepha 20-24.

robotstxt: allowed

filter: keep


text:
UVUKANI! JULAYI 2014
Indlela Onokunyamezela Ngayo Xa Kusehla Iintlekele
Xa ujongene nobona bunzima, uza kuthini?
Okwenzeka Ehlabathini
Oko kuthethwa ngako: ilizwe apho iindla-manzi ezibhinqileyo zininzi ngaphezu kwezingamadoda, kufunyenwe izinto eziphilayo kwindawo ebingalindelekanga, nelizwe elihlawula abantu balo ukuze behle emzimbeni.
Xa Kusehla Iintlekele
IBhayibhile ingakunceda unyamezele.
Ukulahlekelwa Nalikhaya Eli
UKei waphulukana nayo yonke into kwi tsunami eyayiseJapan ngo-2011. Wancedwa ngabahlobo nangabahlanguli, kodwa wona amazwi eBhayibhile amnceda nangakumbi.
Ukulahlekelwa Yimpilo
UMabel oyingcali yamathambo. Emva kotyando lwengqondo kwafuneka anyamezele kanye njengaba bantu wayebanyanga ngaphambili.
Ukulahlekelwa Ngumntu Wakho Omthandayo
Kwafa abahlanu kumalungu entsapho kaRonaldo kwingozi yemoto kwiminyaka eyi-16 eyadlulayo. Nangona esenenxeba lokufekwa ,unoxolo lwagaphakathi.
Ukuba Nesimilo Xa Usebenzisa Ifowuni
Ngaba kukrwada ukupazamisa incoko kuba nje ufuna ukujonga isms? Okanye kukrwada ukungayihoyi isms kuba uncokola?
Ukutyelela EIreland
Funda ngabantu abanobubele base-Emerald Isle.
Igcisa Lefiziksi Lichaza Ukholo Lwalo
Iinkalo ezimbini zendalo zamenza uWenlong He waqonda ukuba kukho uMdali.
Unqulo
IBhayibhile isichazela isizathu sokuba kukho iicawa ezinzi.
Indlela Isele Elizala Ngayo
Kutheni usosayensi enokuthi, yinto engenakwenzeka ukuba likwazi ukutshintsha kwindlela elizala ngayo ukuba sithi alidalwanga?
Izinto Ezingakumbi Ezifumaneka Kwi-intanethi
Ndingazicacisa Njani Iinkolelo Zam Ngokulalana?
Ukuba ubunokubuzwa: ‘Awukalali namntu?’ okanye ‘Ucinga ntoni ngokulalana?’ Ngaba unokuzicacisa iinkolelo zakho zokulalana ngeBhayibhile?
Ndenze Ntoni Xa Ndihletywa?
Yintoni onokuyenza xa uhletywa ukuze igama lakho lingangcoliswa?
Ndinokuyeka Njani Ukuzibekela Amangomso Izinto?
Funda ngamacebiso endlela yokuyeka ukuzibekel’ amangomso izinto!
Ulutsha Luthetha Ngemali
Fumana amacebiso endlela yokugcina imali, ngendlela yokuyisebenzisa nokuba imali ibe kwindawo yayo.
Usana OlunguMoses Luyafunyanwa
Ngoobani aba bakulo mfanekiso? Funda ibali elikwiEksodus isahluko 2 uze ufumane impendulo.


text:
Iintshayelelo Onokuzisebenzisa
VUKANI!
Umbuzo: Abantu abaninzi abakufuni ukugula. Ucinga ukuba sinokwenza ntoni ukuze sizikhusele?
Isibhalo: IMi 22:3
Unokuthi: Lo Vukani! uthetha ngezinto esinokuzenza ukuze sinciphise ukuba nezifo.
FUNDISA INYANISO
Umbuzo: Ngaba iintlungu zibangelwa nguThixo okanye zezinye izinto?
Isibhalo: Yob 34:10
Inyaniso: UThixo akazange abangele sive iintlungu. Kodwa, iintlungu zibangelwa nguMtyholi, ngabantu abenza ukhetho olubi yaye ngamany’ amaxesha kukuba kwindawo engafanelekanga ngexesha elingafanelekanga. Xa sisiva iintlungu, uThixo uyasixhasa. Usikhathalele.
KUTHENI UFANELE UFUNDE IBHAYIBHILE? (Ividiyo)
Umbuzo: Ucinga ukuba ihlabathi lilawulwa nguThixo? [Mlinde aphendule.] Inokukothusa into ethethwa yiBhayibhile. Impendulo ikule vidiyo imfutshane. [Dlala ividiyo.]
Unokuthi: Isahluko 11 sale ncwadi sithetha ngesizathu sokuba uThixo evumele iintlungu zenzeke nento aza kuyenza. [Mnike incwadi ethi Okufundiswa YiBhayibhile.]
ZENZELE EYAKHO INTSHUMAYELO
Sebenzisa le mizekelo ingasentla ukuze uzenzele eyakho intshumayelo yasentsimini.


text:
IBHAYIBHILE IYABUTSHINTSHA UBOMI BABANTU
Ndandisisikhohlakali, Ndikuthanda Nokulwa
UNYAKA WOKUZALWA: 1974
ILIZWE: EMEXICO
UBOMI BANGAPHAMBILI: NDANDINGUPHUMA-SILWE
INDLELA ENDANDIPHILA NGAYO:
Ndazalwa eCiudad Mante, ummandla omhle welizwe laseTamaulipas, eMexico. Uninzi lwabantu balapho lunobubele. Kodwa ngenxa yolwaphulo-mthetho oluninzi, le ndawo yaba yingozi.
Ndandingowesibini kumakhwenkwe amane. Ndabhaptizwa kwiCawa yamaKatolika, ibe kamva ndaba kwikwayara yaloo cawa. Ndandifuna ukukholisa uThixo kuba ndandisoyika ukugwetywa ndize nditshe esihogweni.
Xa ndandineminyaka emihlanu, utata wemka ekhaya. Intliziyo yam yaba lihlwili, ndaziva ndingento yanto. Ndandizibuza ukuba utata uyenzeleni le nto ekubeni besimthanda kangaka. Kwanyanzeleka ukuba amaxesha amaninzi umama abe semsebenzini ukuze sifumane izinto esizidingayo.
Ndasebenzisa elo thuba, ndilova esikolweni ukuze ndibuthe nabanye abantwana abadala kum. Bandifundisa ukuthuka, ukutshaya nokulwa. Ekubeni ndandithanda ukuba kuviwe ngam, ndafunda amanqindi, ukujijisana, ikarati nendlela yokusebenzisa izixhobo. Ndaba yindlavini enguphuma-silwe. Ndandisoloko ndisiba kumlo wemipu, ibe amaxesha amaninzi ndandisiba bubutyadidi ligazi, ndishiywe kucingwa ukuba ndifile. Umama wayendifumana ndiyiloo nto aze andibalekisele esibhedlele. Khawucinge indlela amele ukuba wayekhathazeka ngayo!
Xa ndandineminyaka eyi-16 umhlobo wam uJorge, esasikhula kunye weza kusibona ekhaya. Wasichazela ukuba uliNgqina likaYehova ibe unomyalezo obalulekileyo asiphathele wona. Esebenzisa iBhayibhile, wasicacisela izinto akholelwa kuzo. Zange ndayifunda iBhayibhile oko ndazalwa, ibe ndakuvuyela ukufunda ngegama likaThixo neenjongo zakhe. UJorge wacela ukufunda iBhayibhile kunye nathi, savuma.
NDATSHINTSHWA YIBHAYIBHILE:
Kwandivuyisa ukuva inyaniso yokuba isihogo asiyomfundiso yeBhayibhile. (INtshumayeli 9:5) Ndathi ndakuyazi loo nyaniso, ndayeka ukungcangcazeliswa kukoyika uThixo. Kunoko, ndambona enguBawo obathandayo abantwana bakhe nofuna ukubenzela izinto ezintle.
Njengoko ndandisiya ndiyazi iBhayibhile, ndaqonda ukuba ndimele nditshintshe ubuntu bam. Kwafuneka ndifunde ukuthobeka, ndiyeke ukuba nguphuma-silwe. Ndancedwa ngumyalelo okweyoku-1 kwabaseKorinte 15:33. Uthi: “Unxulumano olubi lonakalisa imikhwa elungileyo.” Ndabona ukuba ukuze nditshintshe, kufuneka ndiyeke ukuhamba nabantu abangalunganga. Ngoko ndabayeka abahlobo abangalunganga ndaza ndanabahlobo abangamaKristu—abantu abangalungisi iingxaki zabo ngezigalo, kodwa ngokwenza oko kuthethwa yiBhayibhile.
Esinye iSibhalo esandincedayo ngamaRoma 12:17-19. Sithi: “Musani ukubuyisela ububi ngobubi nakubani na. . . . Ukuba kunokwenzeka, zamani ngokusemandleni enu, ukuba noxolo nabantu bonke. Musani ukuziphindezelela, . . . kuba kubhaliwe kwathiwa: ‘Impindezelo yeyam; kuya kubuyekeza mna, utsho uYehova.’” Ndatsho ndayamkela into yokuba uYehova uza kukulungisa ngendlela nangexesha lakhe ukungabikho kobulungisa. Kancinci kancinci, ndayeka ukuba nguphuma-silwe.
Andisoze ndiyilibale into eyenzeka ngobunye ubusuku endleleni egodukayo. Ndahlaselwa liqela lolutsha esasisilwa nalo, waza umfo oliphetheyo wandingomb’ emqolo esithi, “Kutheni ungazilweli nje kaloku?” Ndatsho umthandazo omfutshane ndicela uYehova andincede ndingaphindisi nangona ndandifuna. Nyhani ndakwazi ukwahlukana nelo qela ndingakhange ndilwe. Ngosuku olulandelayo ndaphinda ndadibana nomphathi walo ehamba yedwa. Ndavele ndanomsindo ndifuna silwe, kodwa ndaphinda ndathandaza ndamcela uYehova andincede ndizibambe. Ndothuka xa wavele weza ngqo kum waza wathi: “Ndicel’ uxolo ngento eyenzeke izolo. Xa nditheth’ inyani, ndibawela ukuba njengawe. Ndifuna ukufunda iBhayibhile.” Wathi akutsho, yandivuyisa kakhulu into yokuba ndiye ndakwazi ukuzibamba! Ngoko saqalisa ukufunda kunye iBhayibhile.
Okubuhlungu kukuba, intsapho yasekhaya yayeka ukufunda iBhayibhile. Sekunjalo, ndazixelela ukuba mna soze ndiyeke, yaye akukho mntu okanye into enokuze indiyekise. Ndandisazi ukuba xa ndisoloko ndikunye nabantu bakaThixo iya kuphela intlungu endinayo ngaphakathi. Baya kuba yile ntsapho ndiyidingayo. Ndaqhubeka ndimazi ngakumbi uYehova ibe ngo-1991 ndabhaptizwa ndaba liNgqina likaYehova.
INDLELA ENDINCEDAKELE NGAYO:
Ndandikhohlakele, ndingumntu ofuna kuviwe ngaye yaye ndinguphuma-silwe. Kodwa iLizwi likaThixo liye labutshintsha ngokupheleleyo ubomi bam. Ngoku ndixelela wonke umntu ofunayo umyalezo weBhayibhile. Ndiye ndanguvulindlela wexesha elizeleyo iminyaka eyi-23.
Kangangethuba elithile ndandisebenza kwiofisi yesebe lamaNgqina kaYehova eMexico. Ngoxa ndilapho, ndadibana noClaudia, ibhinqa eliselitsha elingumKristu nelalikhuthele kakhulu, saza satshata ngo-1999. Ndimbulela kakhulu uYehova ngokundisikelela ngeqabane elinyanisekileyo!
Sasikwibandla laseMexico leNtetho Yezandla, sinceda abantu abangevayo ukuba bamazi uYehova. Emva koko, sacelwa ukuba siye kufundisa iBhayibhile kwilizwe laseBelize. Nangona singaphili ubomi obutofo-tofo apha, sinayo yonke into esiyidingayo. Saneliseke ngokwenene.
Ekuhambeni kwexesha umama waphinda waqal’ aph’ ebeyeke khona ukufunda iBhayibhile waza wabhaptizwa. Sithetha nje nomkhuluwa wam, umfazi wakhe nabantwana babo ngamaNgqina kaYehova. Abanye ababekade bengabahlobo bam endabaxelela ngoBukumkani bukaThixo nabo bakhonza uYehova.
Okubuhlungu kukuba abanye abantu basekhaya abasekho ngenxa yokuba abazange bayiyeke inkohlakalo. Mhlawumbi nam ukuba ndandingazange ndiyeke ukuba njengabo, ngesendasweleka. Ndimbulela kakhulu uYehova ngokunditsalela kuye nakubantu abamnqulayo, abandifundisa ngomonde nangobubele indlela endinokuyisebenzisa ngayo imigaqo yeBhayibhile ebomini bam.
Funda Okungakumbi
Okufundiswa YiBhayibhile Ngobundlobongela
UThixo ubujonga njani ubundlobongela? Ngaba abantu abanobundlobongela banokutshintsha?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
2 Noko ke, kwakukho abaprofeti bobuxoki phakathi kwabantu, njengoko naphakathi kwenu kuya kubakho abafundisi bobuxoki.+ Bona kanye aba baya kungenisa ngasese amahlelo atshabalalisayo yaye baya kumkhanyela nomnini owabathengayo,+ bezizisela intshabalalo ekhawulezileyo.
2 Ngapha koko, abaninzi baya kulandela+ izenzo zabo zehambo evakalala,+ yaye ngenxa yabo iya kutshabhiswa indlela yenyaniso.+
3 Ngenxa yokunyoluka kwabo baya kunixhaphaza ngamazwi alalanisayo.+ Kodwa, umgwebo wabo osusela kwakudala+ awucothi, nentshabalalo yabo ayozeli.+
4 Ngokuqinisekileyo ukuba uThixo akazange ayeke ukohlwaya iingelosi+ ezonayo, kodwa, wazinikela kwimihadi yentsunguzi yobumnyama, ngokuthi aziphose eTartaro,+ ukuze zibekelwe umgwebo;+
5 engazange ayeke nokohlwaya ihlabathi lamandulo,+ kodwa wagcina uNowa, umshumayeli wobulungisa+ ekhuselekile kunye nabanye abasixhenxe+ xa wazisa unogumbe+ phezu kwehlabathi labantu abangenabuthixo;
6 yaye wazigwebela+ isohlwayo izixeko iSodom neGomora ngokuthi azifinyeze zibe luthuthu, emisela abantu abangenabuthixo umzekelo wezinto eziza kuza;+
7 kodwa wamhlangula uLote olilungisa,+ owayebandezeleke kakhulu kukuzifica kwihambo evakalala+ kwabantu abadelela umthetho,
8 kuba lathi elo lungisa, ngokuva nokubona izenzo zabo zokuchas’ umthetho imihla ngemihla, lawuthuthumbisa umphefumlo walo olungisayo—
9 ngoko ke uYehova uyakwazi ukubahlangula esilingweni abantu abanozinikelo lobuthixo,+ kodwa abantu abangengomalungisa ubagcinele imini yomgwebo ukuze banqunyulwe,+
10 noko ke, ngokukodwa abo balandela inyama ngomnqweno wokuyenza inqambi,+ bebujongela phantsi ubukhosi.+
Banobuganga bokwenza unothanda, yaye ababangcangcazeleli abo bazukileyo kodwa bayabatshabhisa,+
11 kanti zona iingelosi, nangona zomelele yaye zinamandla ngakumbi, azibamangaleli ngamazwi okutshabhisa,+ ngenxa yokuhlonela uYehova.+
12 Kodwa aba bantu, njengezilwanyana ezingaqiqiyo, ezizalelwe ukubanjwa nokutshatyalaliswa, baya kuthi, ngezinto abangenalwazi nabatshabhisayo ngazo,+ batshabalale nabo kwikhondo labo lentshabalalo,
13 bezizisela ububi+ njengomvuzo wokwenza ububi.+
Bakugqala kuluyolo ukuphila ngobunewunewu ngexesha lasemini.+ Bangamabala neziphako, bezifica ngokuhlohla iimfundiso zabo ezikhohlisayo xa besemathekweni kunye nani.+
14 Amehlo abo azele lukrexezo+ yaye abakwazi kusiyeka isono,+ bewexula imiphefumlo engazinzanga. Intliziyo yabo iqeqeshelwe inkanuko.+ Bangabantwana bengqalekiso.+
15 Bawushiyile umendo othe tye, balahlekiswa. Balandele umendo kaBhileham,+ unyana kaBhehore, owathanda umvuzo wokwenza ububi,+
16 kodwa wohlwaywa ngokuhlambela kwakhe oko kulungileyo.+ Lathi iqegu, lingakwazi nje ukuthetha, lathetha ngelizwi lomntu,+ lalithintela ikhondo lempambano lomprofeti lowo.+
17 Aba bayimithombo engenamanzi,+ nenkungu eqhutywa sisaqhwithi esikhulu, yaye babekelwe isithokothoko sobumnyama.+
18 Kuba bathetha ngokuzigwagwisa izinto ezingeyongenelo, yaye basebenzisa inkanuko yenyama+ nemikhwa evakalala ukuwexula+ abo basandula ukuyishiya+ ihambo ephosakeleyo.
19 Ngoxa bebathembisa inkululeko,+ bona ngokwabo bangamakhoboka okonakala.+ Kuba nabani na owoyiswa ngomnye uyakhotyokiswa nguye.+
20 Ngokuqinisekileyo ukuba, emva kokuphepha izidyobho zehlabathi+ ngolwazi oluchanileyo lweNkosi noMsindisi uYesu Kristu, babandakanyeka kwakwezi zinto kwakhona baze boyiswe,+ iimeko zokugqibela ziba mbi ngakumbi kubo kunezokuqala.+
21 Kuba ngekubalungele ngakumbi ukuba bebengawazanga ngokuchanileyo umendo wobulungisa+ kunokuba bathi emva kokuba bewaze ngokuchanileyo bemke kumyalelo ongcwele owanikelwa kubo.+
22 Abhekisa kubo amazwi omzekeliso oyinyaniso, athi: “Inja+ ibuyele emhlanzweni wayo, nehagukazi ehlanjwe umzimba ibuye yaqika-qikeka eludakeni.”+
Yithumele
Yithumele
2 Petros 2
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=61&Chapter=2&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D61%26Chapter%3D2%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ISAHLUKO 10
UKumkani Ulungisa Aze Acoce Abantu Bakhe Ngokomoya
1-3. Wenza ntoni uYesu akufika itempile ingcoliswa?
UYESU wayeyihlonela kakhulu itempile eyayiseYerusalem kuba wayekwazi oko ikumelayo. Kaloku kangangexesha elide itempile yayisoloko iyeyona ndawo yonqulo lokwenyaniso emhlabeni. Kodwa ke olo unqulo—unqulo loThixo ongcwele, uYehova—lumele lucoceke yaye lube nyulu. Khawufan’ ucinge indlela awakhathazeka ngayo uYesu xa wafika itempile ingcoliswa ngoNisan 10, 33 C.E. Kwakusenzeka ntoni?—Funda uMateyu 21:12, 13.
2 KwiNtendelezo yeeNtlanga, oosomashishini nabatshintshi bemali ababawayo babeqhatha abantu ababezokwenza imibingelelo kuYehova. * UYesu “waphosa phandle bonke abo babethengisa nababethenga etempileni, wazibhukuqa iitafile zabatshintshi bemali.” (Thelekisa uNehemiya 13:7-9.) Wawagxeka loo madoda ayecingel’ iziqu zawo ngokwenza indlu kaYise “umqolomba wabaphangi.” Ngaloo ndlela uYesu wabonisa ukuba uyayihlonela itempile noko yayikumela. Unqulo lukaYise lwalumele lugcinwe lucocekile!
3 Kumakhulukhulu eminyaka kamva, emva kokuba uYesu enziwe uKumkani onguMesiya, waphinda wacoca itempile—tempile leyo ibandakanya bonke abo bafuna ukunqula uYehova ngendlela eyamkelekileyo namhlanje. Yiyiphi loo tempile?
Ukucocwa ‘Koonyana BakaLevi’
4, 5. (a) Baphuculwa baza bacocwa njani abalandeli bakaYesu abangabathanjiswa ukususela ngo-1914 ukusa ekuqaleni kuka-1919? (b) Ngaba ukucocwa kwabantu bakaThixo kwaphelela apho? Cacisa.
4 Njengoko sifundile kwiSahluko 2 sale ncwadi, emva kokuba uYesu enziwe uKumkani ngo-1914, yena noYise beza kuhlola itempile yokomoya—ilungiselelo lonqulo lokwenyaniso. * Oku kwenza uKumkani waqaphela ukuba amaKristu angabathanjiswa, “oonyana bakaLevi,” kufuneka alungiswe. (Mal. 3:1-3) Ukususela ngo-1914 ukusa ekuqaleni kuka-1919, uYehova onguMcoci, wavumela ukuba abantu bakhe batyhubele kubunzima namagingxigingxi ukuze bacocwe baze baphuculwe. Okuvuyisayo kukuba, abo bathanjiswa baphumela kolo vavanyo lunzima becocekile yaye bekhangele phambili ekubeni ngabaxhasi boKumkani onguMesiya!
5 Ngaba kwagqityeliswa ngoko ukuphuculwa nokucocwa kwabantu bakaThixo? Akunjalo. Kweli xesha lesiphelo, esebenzisa uKumkani onguMesiya, uYehova uye waqhubeka enceda abalandeli bakhe ukuba bahlale becocekile ukuze baqhubeke bekwitempile yakhe yanamhlanje. Kwizahluko ezibini ezilandelayo, siza kufunda ngendlela aye wabacoca ngayo abantu bakhe ukuze baziphathe kakuhle, nendlela aye wayicoca ngayo intlangano yakhe. Okokuqala, makhe sithethe ngokucoceka kokomoya. Kuyalomeleza ukholo lwethu ukucinga ngezinto uYesu azenzileyo—esizibonayo nesingaziboniyo—ukuze ancede abalandeli bakhe bahlale becocekile ngokomoya.
“Zigcineni Nihlambulukile”
6. Imithetho uYehova awayinika amaYuda isinceda njani ukuze sibone ukuba unqulo lokwenyaniso lubandakanya ntoni?
6 Kuthetha ukuthini ukucoceka ngokomoya? Ukuze sikwazi ukuphendula lo mbuzo, makhe sihlolisise amazwi uYehova awawathetha kumaYuda ngaphambi kokuba aphume eBhabhiloni ngenkulungwane yesithandathu ngaphambi Kwexesha Eliqhelekileyo. (Funda uIsaya 52:11.) Eyona njongo yokubuyela kwamaYuda eYerusalem yayikukuphinda akhe itempile aze abuyisele unqulo lokwenyaniso. (Ezra 1:2-4) UYehova wayefuna abantu bakhe bashiye ngasemva nantoni na enento yokwenza nonqulo lwaseBhabhiloni. Qaphela olu thotho lwemithetho awabanika lona: “Ningachukumisi nto ingahlambulukanga,” ‘phumani phakathi kwayo,’ yaye “zigcineni nihlambulukile.” Unqulo lokwenyaniso alumele lungcoliswe lunqulo lobuxoki. Ngoko simele sigqibe ngelithini? Unqulo lokwenyaniso lubandakanya ukuhambela kude lee kwiimfundiso nezithethe zonqulo lobuxoki.
7. UYesu usebenzise liphi ijelo ukuze ancede abalandeli bakhe bacoceke?
7 Kungekudala emva kokuba enguKumkani, uYesu walungiselela ijelo elibonakala ngokucacileyo awayeza kulisebenzisa ukuze agcine abalandeli bakhe becocekile ngokomoya. Elo jelo, likhoboka elithembekileyo neliyingqondi awalimisela ngo-1919. (Mat. 24:45) Wathi ufika loo nyaka, babe aBafundi BeBhayibhile sele beziyekile iimfundiso ezininzi zonqulo lobuxoki. Sekunjalo, kwakusafuneka bacocwe ngakumbi ngokomoya. Esebenzisa ikhoboka lakhe elithembekileyo, ngokuthe ngcembe uKristu uye wakhanyisela abalandeli bakhe ngezithethe nezinto ebekufuneka bahlukane nazo. (IMize. 4:18) Makhe sithethe ngeminye yemizekelo yezi zinto.
Ngaba AmaKristu Amele Ayibhiyozele IKrismesi?
8. Yintoni ekwakusele kukudala aBafundi BeBhayibhile beyamkele ngeKrismesi, kodwa yintoni ababengekaboni mfuneko yayo?
8 Kwakusele kukudala aBafundi BeBhayibhile beyamkele into yokuba iKrismesi inemvelaphi yobuhedeni nokuba uYesu akazange azalwe nge-25 kaDisemba. IMboniselo kaDisemba 1881 yathi: “Bazizigidi abantu abangena ezicaweni besuka kunqulo lobuHedeni. Aba bantu baguquka nje ngomlomo, kuba abefundisi bobuhedeni basuka babizwa ngokuba ngabefundisi bobukristu, neeholide zobuhedeni zathiywa amagama obukristu—iKrismesi yenye yazo.” IMboniselo ka-1883, kumxholo othi: “Wazalwa Nini UYesu?” yenza kwacaca ukuba uYesu wazalwa malunga nasekuqaleni kuka-Oktobha. * Sekunjalo, aBafundi BeBhayibhile babengekaboni mfuneko yakuyeka ukubhiyozela iKrismesi. Yaqhubeka ibhiyozelwa kwanangamalungu entsapho yaseBheteli eBrooklyn. Noko ke, emva ko-1926, izinto zaqalisa ukutshintsha. Kwakutheni?
9. Yintoni abayibonayo aBafundi BeBhayibhile ngeKrismesi?
9 Bathi xa aBafundi BeBhayibhile behlolisisa lo mbandela weKrismesi, babona ukuba imvelaphi nezithethe zayo azimkholisi kwaphela uThixo. Inqaku elithi “Imvelaphi YeKrismesi,” elalikwiThe Golden Age kaDisemba 14, 1927, labonisa ukuba iKrismesi le ngumbhiyozo wabahedeni, kwaye eyona nto iphambili ngayo ziziyunguma nonqulo-zithixo. Eli nqaku lenza kwacaca ukuba uKristu akazange ayalele ukuba kubhiyozelwe iKrismesi, ibe laqukumbela ngelithi: “Kwainto yokuba ibe lihlabathi, iminqweno yethu noMtyholi abaququzelela ukuba ihlale ikho . . . yenza kucace gca ukuba abakhonzi abazinikele ngokupheleleyo kuYehova abamele bayibhiyozele.” Ayimangalisi ke into yokuba intsapho yaseBheteli ingazange iyibhiyozele iKrismesi kuloo Disemba—kwaye zang’ iphinde iyibhiyozele!
10. (a) Yintoni eyabhencwa ngeKrismesi ngoDisemba 1928? (Funda nebhokisi enomxholo othi “ IKrismesi, Imvelaphi Nenjongo Yayo.”) (b) Abantu bakaThixo benziwa njani ukuze baqonde ukuba mdaka kwezinye iiholide nokuba kufuneka bazilahle? (Funda ibhokisi enomxholo othi “ Eyona Nyaniso Ngezinye Iiholide Nemibhiyozo.”)
10 Kunyaka olandelayo, aBafundi BeBhayibhile bafumana inkcazelo eyayibhenca nangakumbi iKrismesi. Kwintetho awayinikela kwiradio ngoDisemba 12, 1928, uMzalwan’ uRichard H. Barber, owayesebenza kwikomkhulu, wabhenca imvelaphi emdaka yale holide. Abantu bakaThixo benza ntoni emva kokuba beve umyalelo ocacileyo ovela kwikomkhulu? Ekhumbula ngexesha yena nentsapho yakhe abayeka ngalo ukubhiyozela iKrismesi, uMzalwan’ uCharles Brandlein wathi: “Ngaba kwakunzima kuthi ukulahla ezo zinto zobuhedeni? Nakanye! . . . Kwakungathi sikhulule impahl’ ezimdaka saza sazilahla.” Ekhumbula into efanayo, uMzalwan’ uHenry A. Cantwell, owathi kamva waba ngumveleli ohambahambayo uthi: “Kwakusivuyisa ukuncama okuthile ukuze sibonise uYehova indlela esimthanda ngayo.” Abalandeli bakaKristu babezimisele ukwenza naluphi na utshintsho ukuze bangabi nanto yakwenza nalo mbhiyozo unemvelaphi yonqulo olumdaka. *—Yoh. 15:19; 17:14.
11. Sibonisa njani ukuba siyamxhasa uKumkani wethu onguMesiya?
11 Mhle kakhulu umzekelo waBafundi BeBhayibhile abathembekileyo! Xa sicinga ngomzekelo wabo, senza kakuhle xa sizibuza oku: ‘Ndiyijonga njani imiyalelo esuka kwikomkhulu? Ngaba ndiyayamkela ndize ndiyisebenzise?’ Ukuthobela kwethu kubonisa ukuba simxhasa ngokuzithandela uKumkani wethu onguMesiya, osebenzisa ikhoboka elithembekileyo ukusinika ukutya kokomoya ngexesha elifanelekileyo.—IZe. 16:4, 5.
Ngaba AmaKristu Amele Awusebenzise Umnqamlezo?
12. Kangangeminyaka emininzi, aBafundi BeBhayibhile babewujonga njani umnqamlezo?
12 Kangangeminyaka emininzi, aBafundi BeBhayibhile babewujonga umnqamlezo njengophawu olwamkelekileyo kubuKristu. Babengafuni ukuwunqula kona, kuba babesazi ukuba unqulo-zithixo alwamkelekanga. (1 Kor. 10:14; 1 Yoh. 5:21) Kwango-1883, iMboniselo yenza kwacaca ukuba “lonke unqulo-zithixo yinto eyenyanyekayo kuThixo.” Sekunjalo, ekuqaleni aBafundi BeBhayibhile babengaboni ntw’ imbi ekusebenziseni umnqamlezo. Ngokomzekelo, babeyinxiba ngebhongo ibheji enomnqamlezo nesithsaba. Kubo, le bheji yayibonisa ukuba, ukuba banyaniseka kude kube sekufeni, baza kufumana isithsaba sobomi. Ekuqaleni kuka-1891, uphawu lomnqamlezo nesithsaba lwaba kwiphepha elingaphandle leMboniselo.
13. Kukuphi ukukhanya okwafunyanwa ngabalandeli bakaKristu ngomnqamlezo? (Funda nebhokisi enomxholo othi “ Uya Ukhanya Ngokukhanya Umbandela Ongokusetyenziswa Komnqamlezo.”)
13 ABafundi BeBhayibhile babeyithanda kakhulu le ibheji inomnqamlezo nesithsaba. Noko ke, ukususela ngasekupheleni kweminyaka yoo-1920, ngokuthe ngcembe abalandeli bakaKristu baye bakhanyiselwa ngombandela womnqamlezo. Ekhumbula indibano eyayiseDetroit, eMichigan, eAmerika ngo-1928, uMzalwan’ uGrant Suiter owathi kamva waba lilungu leQumrhu Elilawulayo, wathi: “Kuloo ndibano kwenziwa kwacaca ukuba ezi bheji aziyomfuneko kwaye azifanelekanga.” Kwiminyaka eyalandelayo, waya ucaciswa ngakumbi lo mbandela. Kwakucace gca ukuba umnqamlezo awunandawo kunqulo olunyulu nolucocekileyo.
14. Abantu bakaThixo benza ntoni ngokukhanya ababesiya bekufumana ngomnqamlezo?
14 Abantu bakaThixo benza ntoni ngokukhanya ababesiya bekufumana ngomnqamlezo? Ngaba zange bavume ukwahlukana nale bheji babeyithanda ngokwenene? ULela Roberts obengumkhonzi kaYehova kangangethuba elide uthi, “Sathi sakuva ukuba umnqamlezo umela ntoni, kwaba lula ukuwulahla.” Omnye udade othembekileyo ongu-Ursula Serenco, ethethela abaninzi wathi: “Saqonda ukuba uphawu esasiluthanda nesasicinga ukuba lubonisa ukufa kweNkosi yethu nokuzinikela kwethu njengamaKristu, lolobuhedeni. Njengokuba isitsho iMizekeliso 4:18, savuya kuba umendo wethu wawusiya ukhanya ngokukhanya.” Abalandeli bakaKristu abathembekileyo babefuna ukungabi nanto yakwenza nezithethe zonqulo lobuxoki!
15, 16. Singabonisa njani ukuba sizimisele ukugcina intendelezo esemhlabeni yetempile kaYehova?
15 Nathi namhlanje sivakalelwa ngendlela efanayo. Siyaqonda ukuba uKristu ebesebenzisa ijelo elaziwayo—ikhoboka lakhe elithembekileyo neliyingqondi—ukuze ancede abantu bakhe bahlale becocekile ngokomoya. Ngenxa yoko, xa sifumana ukutya kokomoya okusilumkisa ngokubhiyozela iiholide nezithethe ezingcoliswe lunqulo lobuxoki, sithobela ngaphandle kwamathandabuzo. Njengabazalwana noodade ababephila ekuqaleni kobukho bukaKristu, sizimisele ukugcina intendelezo esemhlabeni yetempile kaYehova icocekile.
16 Ukutyhubela imihla yesiphelo, uKristu ebeqhubeka esebenza ngendlela engabonakaliyo ukuze akhusele amabandla abantu bakaYehova kwabo bafuna ukuwangcolisa ngokomoya. Ukwenze njani oko? Makhe sibone.
‘Ukwahlulwa Kwabangendawo Kwabangamalungisa’
17, 18. Kumzekeliso wokuthotywa komnatha orhuqwayo, kuthetha ukuthini (a) ukuthotywa komnatha orhuqwayo, (b) “ukuhlanganisa lonke uhlobo lweentlanzi,” (c) ukuqokelelela iintlanzi ezifanelekileyo ezityeni ezintle, (d) nokulahla iintlanzi ezingafanelekanga?
17 UKumkani uYesu Kristu uhlala ewakhusele amabandla abantu bakaThixo emhlabeni wonke. Ngeendlela ezingabonakaliyo, uKristu neengelosi bebeqhubeka besenza umsebenzi wokwahlula. UYesu wawucacisa kakuhle lo msebenzi kumzekeliso womnatha. (Funda uMateyu 13:47-50.) Uthetha ukuthini lo mzekeliso?
18 ‘Ukuthotywa komnatha orhuqwayo elwandle.’ Umnatha orhuqwayo umela ukushumayela ngoBukumkani okwenzeka kulwandle olungabantu. ‘Ukuhlanganisa lonke uhlobo lweentlanzi.’ Iindaba ezilungileyo zitsala abantu bazo zonke iintlobo—abo basebenzela ekubeni ngamaKristu okwenyaniso, kunye nabaninzi abasenokuba bebenomdla ekuqaleni kodwa bengade balumele unqulo lokwenyaniso. * ‘Ukuqokelelela ezintle ezityeni.’ Abo banyanisekileyo baqokelelelwa kumabandla afana nezitya, apho banokunqula uYehova ngendlela ecocekileyo. ‘Kulahlwa iintlanzi ezingafanelekanga.’ Ukutyhubela ixesha lesiphelo, uKristu neengelosi ‘baqhubeka besahlula abangendawo kwabangamalungisa.’ * Ngenxa yoko, abo bangenazintliziyo zifanelekileyo—mhlawumbi bengafuni nokwahlukana neenkolelo okanye izenzo zabo—khange bavunyelwe ukuba bangcolise amabandla. *
19. Uvakalelwa njani ngokuba uKristu eye wakhusela abantu bakaThixo waza wacoca unqulo lokwenyaniso?
19 Ngaba akusomelezi ukwazi ukuba uKumkani wethu uYesu Kristu uyabakhusela abalandeli bakhe? Ngaba akusithuthuzeli kona ukwazi ukuba inzondelelo anayo ngonqulo lokwenyaniso—nangabanquli bokwenyaniso—isavutha njengokuba kwakunjalo xa wayecoca itempile ngoxa wayesemhlabeni? Simbulela kakhulu uKristu ngokuqhubeka kwakhe ecoca abantu bakaThixo nonqulo olunyulu! Singabonisa ukuba siyamxhasa uKumkani noBukumkani bakhe ngokuhambela kude kuyo nantoni na enento yokwenza nonqulo lobuxoki.
^ isiqe. 2 Ukuze ahlawule irhafu yonyaka etempileni, amaYuda atyeleleyo kwakufuneka atshintshe imali yawo ukuze afumane leyo ifunekayo, kwaye abatshintshi bemali babewahlawulisa. Ngaphezu koko, abatyeleli kwakusenokufuneka bathenge nezilwanyana zokunikela. UYesu wababiza aba barhwebi ngokuba ‘ngabaphangi,’ kuba babesenokuba babebiza imali eninzi.
^ isiqe. 4 Abantu bakaYehova abasemhlabeni bamnqula kwintendelezo esemhlabeni yetempile yakhe yokomoya.
^ isiqe. 8 Eli nqaku lathi akunakuthiwa uYesu wazalwa ebusika kuba loo nto “ayivisisani nebali labelusi ababesalusa imihlambi yabo endle.”—Luka 2:8.
^ isiqe. 10 Kwileta awayibhala ngoNovemba 14, 1927, uMzalwan’ uFrederick W. Franz wathi: “Asizukuba nayo iKrismesi kulo nyaka. Intsapho yaseBheteli ivotele ukuba ayifuni ukuba iphinde ibekhona.” Kwiinyanga ezimbalwa kamva, kwileta awayibhala ngoFebruwari 6, 1928, uMzalwan’ uFranz wabhala: “Kancinci kancinci, iNkosi iyasisusa kwizinto ezimdaka ezihamba nentlangano kaMtyholi eyiBhabhiloni.”
^ isiqe. 18 Ngokomzekelo, ngo-2013 bekukho abavakalisi abayi-7 965 954, ngoxa eSikhumbuzweni sokufa kukaKristu kwakukho abantu abayi-19 241 252.
^ isiqe. 18 Ukwahlulwa kweentlanzi ezifanelekileyo nezingafanelekanga kwahlukile ekwahlulweni kweegusha ezibhokhweni. (Mat. 25:31-46) Ukwahlulwa okanye ukugwetywa kokugqibela kweegusha neebhokhwe kwenzeka ngexesha lembandezelo enkulu ezayo. Kude kube lelo xesha ke, abo bafana neentlanzi ezingafanelekanga basenokubuyela kuYehova baze bangeniswe kumabandla anjengezitya.—Mal. 3:7.
^ isiqe. 18 Ekugqibeleni, abo bangafanelekanga baya kuphoswa kumlilo womfuziselo, omela intshabalalo.
Funda Okungakumbi
Ngaba Uyalixabisa Ilifa Lethu Lokomoya?
Ukwazi nokuxabisa ilifa lethu lokomoya kunokukunceda uzimisele ukugcina ingqibelelo yakho kuThixo.
Ngaba ‘Ucacelwe Yintsingiselo’?
Yintoni intsingiselo yomzekeliso kaYesu womhlwayeli olalayo, womnatha orhuqwayo, nowonyana wolahleko?


text:
Chapter 1
1 Ngomnyaka wesibini kaDariyo ukumkani, ngenyanga yesithandathu, ngosuku lokuqala enyangeni leyo, kwafika ilizwi likaYehova ngoHagayi umprofeti, kuZerubhabheli unyana kaShalatiyeli, ibamba lakwaYuda, nakuYoshuwa unyana kaYotsadaki, umbingeleli omkhulu, lisithi,
2 Utsho uYehova wemikhosi ukuthi, Aba bantu bathi, Asikabi lixesha lokuba kuziwe, asikabi lixesha lokuba yakhiwe indlu kaYehova.
3 Kwafika ke ilizwi likaYehova ngoHagayi umprofeti, lisithi,
4 Lixesha na kuni nina, lokuba nihlale ezindlwini zenu zalekiwe, ibe le ndlu yam yona ilinxuwa?
5 Kaloku ke, utsho uYehova wemikhosi ukuthi, Zigqaleni iindlela zenu.
6 Nahlwayela kakhulu, ningenise kancinane; niyadla, ningahluthi; nisela, ninganeli kukusela; nambatha, ningevi ntsitho; noziqeshisayo uziqeshisela ukuba agalele engxoweni enezikroba.
7 Utsho uYehova wemikhosi ukuthi, Iindlela zenu zigqaleni.
8 Nyukani niye kweleentaba, nize nemithi, niyakhe indlu le; ndokholiswa ke yiyo, ndizizukise; utsho uYehova.
9 Nalindela into eninzi, nantso isuke yaba yinto encinane; nithe nakuza nayo ekhaya, ndayiphephetha. Ngani ke? utsho uYehova wemikhosi; ngenxa yendlu yam, yona le ilinxuwa, nibe nina elowo ebalekela endlwini yakhe.
10 Ngenxa yoko, ngenxa yenu, izulu liyala nombethe, nomhlaba wala neendyebo zawo.
11 Ndabiza ukoma phezu kwelizwe, naphezu kweentaba, naphezu kwengqolowa, naphezu kwewayini entsha, naphezu kweoli, naphezu kwezinto zonke eziphuma emhlabeni, naphezu kwabantu, naphezu kweenkomo, naphezu kokuxelenga konke kwezandla.
12 Baliphulaphula ke ooZerubhabheli unyana kaShalatiyeli, noYoshuwa unyana kaYotsadaki, umbingeleli omkhulu, namasalela onke abantu, ilizwi likaYehova uThixo wabo, ngokwamazwi kaHagayi umprofeti, njengoko wayemthumile uYehova uThixo wabo; boyika abantu ebusweni bukaYehova.
13 Wakuthetha uHagayi umthunywa kaYehova ukuthunywa kwakhe nguYehova ebantwini, wathi, Ndinani, utsho uYehova.
14 UYehova wawuvuselela umoya kaZerubhabheli unyana kaShalatiyeli, ibamba lakwaYuda, nomoya kaYoshuwa unyana kaYotsadaki, umbingeleli omkhulu, nomoya wamasalela onke abantu. Beza ke, bawenza umsebenzi endlwini kaYehova wemikhosi, uThixo wabo,
15 ngosuku lwamashumi omabini anesine lwenyanga yesithandathu, ngomnyaka wesibini kakumkani uDariyo.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
10 Wahlabela mgama uYehova ethetha kuMoses, esithi:
2 “Zenzele amaxilongo+ esilivere abe mabini. Uze uwakhande, yaye uwasebenzisele ukubiza+ indibano nokuchitha iinkampu.
3 Xa evuthelwe omabini, indibano iphela imele ize kuwe esangweni lentente yokuhlangana.+
4 Ukanti xa kuvuthelwe lalinye kuphela, zimele zihlanganisane kuwe izikhulu eziziintloko zamawaka akwaSirayeli.+
5 “Xa nithe navuthela ngesandi esiguquguqukayo, aya kunduluka amaqela amise iinkampu ngasempuma.+
6 Nakuvuthela ngesandi esiguquguqukayo okwesihlandlo sesibini, aya kunduluka amaqela amise iinkampu ngasezantsi.+ Bafanele bavuthele ngesandi esiguquguqukayo sihlandlo ngasinye elinye lawo linduluka.
7 “Ekulibizeleni ndawonye ibandla, nifanele nivuthele,+ kodwa ningavutheli ngesandi esiguquguqukayo.
8 Bovuthela ngamaxilongo+ oonyana baka-Aron, ababingeleli, kuze ukusetyenziswa kwawo kube ngummiselo kuni wexesha elingenammiselo kwizizukulwana zenu.
9 “Xa kuthe kwafuneka ukuba nilwe ezweni lenu kunye nomcinezeli onibandezelayo,+ nimele nikhalise amaxilongo emfazwe,+ yaye nothi ke ngokuqinisekileyo nikhunjulwe phambi koYehova uThixo wenu nize nisindiswe ezintshabeni zenu.+
10 “Ngomhla wokuba nemihlali+ kwenu nangamaxesha emisitho yethu+ nasekuqaleni kweenyanga zenu,+ nimele nivuthele amaxilongo enu phezu kweminikelo yenu etshiswayo+ nemibingelelo yenu yobudlelane;+ ibe sisikhumbuzo phambi koThixo wenu. NdinguYehova uThixo wenu.”+
11 Kwathi ngonyaka wesibini, ngenyanga yesibini, ngosuku lwamashumi amabini enyangeni leyo,+ laphakama ilifu phezu komnquba+ weSingqino.
12 Banduluka oonyana bakaSirayeli ngokwendlela yokumka kwabo+ entlango yaseSinayi, laza lathi zinzi ilifu entlango yaseParan.+
13 Baqala ke ngoko banduluka ngokomyalelo kaYehova ngoMoses.+
14 Kwaqala kwanduluka isahlulo sezizwe ezithathu senkampu yoonyana bakaYuda ngokwemikhosi yabo,+ yaye uNashon+ unyana ka-Aminadabhi wayephezu komkhosi waso.
15 Phezu komkhosi wesizwe soonyana bakaIsakare yayinguNetaneli+ unyana kaTsuware.
16 Phezu komkhosi wesizwe soonyana bakaZebhulon yayinguEliyabhi unyana kaHelon.+
17 Wawiswa ke umnquba,+ baza banduluka oonyana bakaGershon+ noonyana bakaMerari+ bewuthwele umnquba.
18 Kwaza kwanduluka isahlulo sezizwe ezithathu senkampu kaRubhen+ ngokwemikhosi yabo, inguElitsure+ unyana kaShedeyure phezu komkhosi waso.
19 Phezu komkhosi wesizwe soonyana bakaSimeyon+ yayinguShelumiyeli+ unyana kaTsurishadayi.
20 Phezu komkhosi wesizwe soonyana bakaGadi yayinguEliyasafu+ unyana kaDehuweli.
21 Anduluka amaKohati ethwele ingcwele,+ njengoko wona ayewumisa umnquba bengekafiki bona.
22 Kwaza kwanduluka isahlulo sezizwe ezithathu senkampu yoonyana bakaEfrayim+ ngokwemikhosi yabo, inguElishama+ unyana ka-Amihudi phezu komkhosi waso.
23 Phezu komkhosi wesizwe soonyana bakaManase+ yayinguGamaliyeli+ unyana kaPedatsure.
24 Phezu komkhosi wesizwe soonyana bakaBhenjamin+ yayinguAbhidan+ unyana kaGidiyoni.
25 Kwaza kwanduluka isahlulo sezizwe ezithathu senkampu yoonyana bakaDan+ esasinamajoni akhusele+ iinkampu zonke ngokwemikhosi yabo, inguAhiyezere+ unyana ka-Amishadayi phezu komkhosi waso.
26 Phezu komkhosi wesizwe soonyana baka-Ashere+ yayinguPagiyeli+ unyana kaOkeran.
27 Phezu komkhosi wesizwe soonyana bakaNafetali+ yayinguAhira+ unyana kaEnan.
28 Babesimka ngolo hlobo ke oonyana bakaSirayeli ngokwemikhosi yabo ekundulukeni kwabo.+
29 Wandula ke wathi uMoses kuHobhabhi unyana kaRehuweli+ umMidiyan, umkhwe kaMoses: “Siyanduluka siya endaweni athe ngayo uYehova, ‘Ndiya kuninika yona.’+ Hamba nathi, yaye ngokuqinisekileyo sokwenzela okulungileyo,+ ngokuba uYehova uthethe okulungileyo ngoSirayeli.”+
30 Kodwa wathi yena kuye: “Andiyi kuhamba nani, kodwa ndiya kuya ezweni lakowethu,+ kwizalamane zam.”
31 Wathi: “Nceda, ungasishiyi, kuba nguwe owaziyo apho singamisa khona iinkampu entlango, ngoko ke yiba ngamehlo ethu.
32 Ukuba uthe wahamba nathi,+ kothi ngokokulunga asenzela kona uYehova, senjenjalo ukukwenzela okulungileyo nawe.”
33 Banduluka ke entabeni kaYehova+ uhambo lweentsuku ezintathu, ityeya yomnqophiso kaYehova+ ihamba phambi kwabo uhambo lweentsuku ezintathu ukubafunela indawo yokuphumla.+
34 Yaye ilifu likaYehova+ laba phezu kwabo emini ekundulukeni kwabo enkampini.
35 Bekuthi yakunduluka iTyeya, athi uMoses: “Sukuma, Yehova, uzichithachithe iintshaba zakho;+ basabe phambi kwakho abo bakuthiye kakhulu.”+
36 Yaye ekuphumleni kwayo, wayesithi: “Buyela, Yehova, kumashumi amawaka akwaSirayeli.”+
Yithumele
Yithumele
Numeri 10
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=4&Chapter=10&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D4%26Chapter%3D10%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Chapter 1
1 Ingoma yazo iingoma, eyekaSolomon.
2 Makandange ngokwanga komlomo wakhe; Ngokuba izincokoliso zakho zimnandi ngaphezu kwewayini.
3 Amafutha akho anevumba elimnandi; Liyioli ethululwayo igama lakho; Ngenxa yoko iintombi ziyakuthanda.
4 Nditsale, sogidima emva kwakho; Ukuba ukumkani undingenise ezingontsini zakhe, Sogcoba, sivuye ngawe. Sozikhankanya izincokoliso zakho ngaphezu kwewayini; Zikuthanda zinyanisile.
5 Ndimnyama, ndinomkhitha noko, Zintombi zaseYerusalem, Njengeentente zakwaKedare, Njengamalengalenga kaSolomon.
6 Musani ukundikhangela ngakuba ndife mnyama, Ngakuba nditshe lilanga. Oonyana bakama bandivuthela ngomsindo, Bandenza umlindi wezidiliya; Ke esisesam isidiliya andisilindanga.
7 Khawundixilele, wena uthandwa ngumphefumlo wam, Walusela phi na? Uyibuthisa phi na imihlambi emini enkulu? Ngokuba kungani na ukuba ndibe njengogqubutheleyo Ngasemihlambini yamakholwane akho?
8 Ukuba akwazi, nzwakazindini phakathi kweentokazi, Phuma, uhambe ngemikhondo yomhlambi, Uwaluse amatakane akho ngaseminqubeni yabalusi.
9 Ndikufanekise, wethu, Nehashe kwaweenqwelo zikaFaro!
10 Zinomkhitha izidlele zakho ziingcaca, Umqala wakho zizidanga.
11 Sokwenzela iingcaca zegolide Ezinamaqhula esilivere.
12 Xa ukumkani asesetafileni yakhe, Inadusi yam isuka ilikhuphe ivumba layo.
13 Sisiqhuma semore intanda yam kum, Esihleli phakathi kwamabele am.
14 Sisihloko sekofere intanda yam kum Ezidiliyeni zase-Engedi.
15 Yabona, uyinzwakazi, wethu! Yabona, uyinzwakazi! Amehlo akho anjengawamavukuthu.
16 Yabona, uyinzwakazi, ntanda yam; ewe, umnandi; Umandlalo wethu uluhlaza.
17 Imiqadi yendlu yethu yimisedare, Iipanele zethu yimisipres.


text:
Isifundo 4
Kutheni Siye Savelisa INguqulelo Yehlabathi Elitsha?
Kangangeminyaka, amaNgqina kaYehova ebesebenzisa, eprinta yaye ehambisa iinguqulelo ezahlukahlukeneyo zeBhayibhile. Kodwa sabona ukuba kufuneka sivelise inguqulelo entsha eza kunceda abantu bafumane ‘ulwazi oluchanileyo lwenyaniso,’ nto leyo uThixo afuna wonke umntu ayifumane. (1 Timoti 2:3, 4) Ngaloo ndlela, ngowe-1950 saqalisa ukuvelisa iinxalenye ezithile zeNguqulelo Yehlabathi Elitsha, iBhayibhile esebenzisa ulwimi oluthethwayo namhlanje. Iye yaguqulelwa ngokuchanileyo kwiilwimi ezingaphezu kwe-100.
Kwakufuneka iBhayibhile ekulula ukuyiqonda. Ulwimi luyatshintsha yaye iinguqulelo ezininzi zinamagama angaziwayo nawayesetyenziswa kudala ekunzima ukuwaqonda. Kwakhona, kuye kwafunyanwa imibhalo-ngqangi yamandulo esondeleyo kuleyo yeelwimi eyabhalwa ngazo iBhayibhile, nto leyo eye yabangela ukuba kube lula ukuqonda isiHebhere, isiAramiki nesiGrike eyabhalwa ngaso iBhayibhile.
Kwakufuneka inguqulelo enamathela elizwini likaThixo. Kunokuba batshintshe imibhalo ephefumlelwe nguThixo, abaguquleli bamele banamathele kuleyo yolwimi eyabhalwa ngalo. Sekunjalo, kwiinguqulelo ezininzi, igama likaThixo, uYehova, alisetyenziswa kwiZibhalo Ezingcwele.
Kwakufuneka iBhayibhile ezukisa uMbhali wayo. (2 Samuweli 23:2) Njengoko kubonisiwe kumzekelo ongezantsi, kwiNguqulelo Yehlabathi Elitsha, igama elithi Yehova liye labuyiselwa kwiindawo elivela kuzo izihlandlo ezingama-7 000 kwimibhalo-ngqangi yeBhayibhile. (INdumiso 83:18) Ngenxa yophando olwenziwe iminyaka emininzi, le Bhayibhile ifundeka kamnandi njengoko ibonisa indlela acinga ngayo uThixo. Enoba uneNguqulelo Yehlabathi Elitsha ngolwimi lwakho okanye akunayo, siyakukhuthaza ukuba ufundisise iLizwi likaYehova yonke imihla.—Yoshuwa 1:8; INdumiso 1:2, 3.
Kwakutheni ukuze sigqibe kwelokuba kufuneka inguqulelo entsha yeBhayibhile?
Yintoni ekufuneka ayenze yonke imihla umntu ofuna ukufunda oko kuthandwa nguThixo?
Funda Okungakumbi
IBhayibhile—Incwadi Evela KuThixo
Inokukunceda njani iBhayibhile ukuba uhlangabezane neengxaki onazo? Kutheni umele uzikholelwe iziprofeto eziseBhayibhileni?


text:
Ulwakhiwo
Iifoto Zesihlanu ZaseWarwick (Ukususela ngoSeptemba 2015 ukuya kutsho ngoFebruwari 2016)
Umsebenzi ubusenziwa ngaphakathi nangaphandle kweeOfisi/ISakhiwo Sendawo Yokuhlamba Iimpahla, Eyokutyela Nekhitshi ubuquka ukufakwa kwezibane zeLED, iiglasi ekubonwa ngaphaya kwazo, ukulungiswa kwendlela, nokugqunywa kwendlela ekuhanjwa kuyo.
IiHolo ZoBukumkani ZamaNgqina Asisigidi
Ukususela ngo-1999, zingaphezu kwama-5 000 iiHolo zoBukumkani zamaNgqina kaYehova eziye zakhiwa eMexico nakumazwe asixhenxe kuMbindi Merika. Yintoni ebangela ukuba abantu abangengomaNgqina bakulangazelele ukubona iiHolo zoBukumkani kwimimandla yabo?
Iifoto Zesibini ZaseWarwick (Ukususela NgoSeptemba Ukuya Kutsho NgoDisemba 2014)
Umsebenzi wokwakha ikomkhulu elitsha lamaNgqina KaYehova uhambela phambili. Ngesinye isihlandlo, kwakhe kwasebenza izilenge eziyi-13 ngaxeshanye!
Iifoto Zokuqala ZaseWallkill (Ukususela NgoJulayi 2013 Ukuya Kutsho Ngo-Oktobha 2014)
Bona umsebenzi osele wenziwe ukwandisa iofisi yesebe yamaNgqina KaYehova eseWallkill, eNew York, eMerika.
Kugqitywa IiHolo ZoBukumkani Eziyi-3 000 ENigeria
Kwakukho intlanganiso ekhethekileyo yolwakhiwo lweeHolo zoBukumkani eNigeria.
Iifoto Zokuqala ZaseWarwick (Ukususela NgoMeyi Ukuya Kutsho NgoAgasti 2014)
Jonga inkqubela esele yenziwe eGaraji, kwiiOfisi/iSakhiwo Sendawo Yokuhlamba Iimpahla, Eyokutyela Nekhitshi, kwisakhiwo C nakwisakhiwo D.
IHolo YeNdibano Kwihlathi LeAmazon
Ukuze baye kwiHolo yeNdibano amanye amaNgqina ahamba ngesikhephe iintsuku zide zibe ntathu!
AmaNgqina KaYehova—Ukwakha Ngokuphumelelayo
Abantu bakaYehova abohlulwa yimida yamazwe, indlela abakhuliswe ngayo okanye iilwimi kodwa baqhubeka besakha iiHolo zoBukumkani nezinye izakhiwo ezizisa uzuko kuYehova.
Okwenzekayo EWarwick
AmaNgqina asebenza ngokuzithandela asuka kumazwe ngamazwe akha ikomkhulu lawo.
Ukwakha IiHolo ZoBukumkani Emagqagaleni
Bukela indlela amaqela amahlanu amavolontiya azakha ngayo iiHolo zoBukumkani ezimbini ngeentsuku nje eziyi-28.
Ukukhusela Izilwanyana Zasendle Nendalo EWarwick
AmaNgqina kaYehova sele eqalisile ukwakha ikomkhulu lawo elitsha kumaphandle ephondo laseNew York. Yintoni ayenzayo ukuze akhusele izilwanyana zasendle kunye nendalo?
Sele Kwakhiwe IiHolo ZoBukumkani Eziliwaka, Kodwa Ke Kuseza Kuqhutyekwa
AmaNgqina kaYehova akwiiPhilippines enza imbali xa agqiba ukwakha iHolo yoBukumkani yewaka kwelo.
Ikomkhulu Lehlabathi—Kuqaliswa Umsebenzi Omkhulu
AmaNgqina kaYehova akha ikomkhulu lawo lehlabathi eWarwick, eNew York. Aqinisekile ukuba uYehova uyawakhokela.
Amavolontiya Asebenza Kwisiza EsiseTuxedo
AmaNgqina kaYehova asuka eUnited States nakwamanye amazwe ngamavolontiya akhayo eTuxedo, eNew York. Ngoba?
Okwenzeka EWarwick #1
Umsebenzi uyaqhubeka apho liza kuba khona ikomkhulu lehlabathi lamaNgqina kaYehova eWarwick, eNew York. Bona oko akuthethayo amavolontiya angamaNgqina ngalo msebenzi.
Bacela Umsebenzi Baza Abafuna Ntlawulo
Ngaphezu kweminyaka eyi-28 edluleyo, amaNgqina kaYehova aye akha izakhiwo kumazwe ayi-120, enikela ngobuchule nexesha lawo ngaphandle kokuhlawulwa. Funda okungakumbi ngale nkqubo yokwakha.
Umsebenzi Owenziwa eWallkill NaseWarwick Uhambela Phambili
Umsebenzi omkhulu wamaNgqina kaYehova owenziwa kwezi dolophu zimbini zaseUnited States uhambela phambili ngenxa yokuzibhokoxa kwabantu abasebenza ngokuzithandela abasuka kulo lonke eli lizwe.
Umhloli Wezokhuseleko Uncoma AmaNgqina
EAustralia, amaNgqina kaYehova anconywa ngenxa yokuqiniseka ngokhuseleko xa ayesakha.
Ividiyo: Amalungiselelo Okufudusa IKomkhulu LamaNgqina KaYehova
Bona indawo ekumantla eNew York esiceba ukulifudusela kuyo ikomkhulu lethu.
AmaNgqina KaYehova Afudusa Ikomkhulu Lawo Lehlabathi
Emva kokuba besiseBrooklyn, eNew York, ukususela ngo-1909, kutheni sifudukela kumantla eNew York?


text:
AMABALI EBHAYIBHILE ANEMIFANEKISO
AMABALI EBHAYIBHILE ANEMIFANEKISO
UYehova Usindisa AmaSirayeli
Funda ngamaSirayeli awayevaleleke phakathi koLwandle Olubomvu nomkhosi wamaYiputa, nendlela asindiswa ngayo nguYehova. Funda eli bali leBhayibhile kwi-intanethi okanye uzikhuphelele iPDF.
OKUNGAKUMBI
UNowa Unokholo KuThixo
Esalathiswa nguThixo, uNowa wakha umkhombe ukuze asindise intsapho yakhe kumkhukula. Yintoni onokuyifunda ngokholo kwibali likaNowa nomkhukula?
UAdam NoEva Bacingela Iziqu Zabo
Yintoni eyenzekayo ngenxa yokuba benza isigqibo esibi?
UDavide Uba Nesibindi
Yintoni eyayibangela ukuba uDavide abe nethemba lokuba uza kumoyisa uGoliyati? Kutheni unokuba nesibindi sokuba unokwenza izinto ezifanelekileyo?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
2 Emva kwezi zinto, wakuba udambile umsindo kaKumkani uAhaswerosi,+ wamkhumbula uVashti+ noko wayekwenzile+ noko kwakugqityiwe ngaye.+
2 Bandula abalindi bakakumkani, abalungiseleli bakhe,+ bathi: “Mabafunele+ ukumkani amabhinqa aselula, iintombi ezinyulu,+ ezintle ngembonakalo,
3 yaye ukumkani makamisele abaveleli kuwo onke amaphondo+ kummandla wakhe, baze bona baqokelele ndawonye onke amabhinqa aselula, iintombi ezinyulu, ezintle ngembonakalo, kwinqaba iShushan,+ endlwini yabafazi abaphethwe nguHegayi+ ithenwa likakumkani,+ umlindi wabafazi; kwaye mabanikwe izinto zokuthambisa.
4 Yaye elo bhinqa liselula libonakele likholekile emehlweni kakumkani liya kuba ngukumkanikazi esikhundleni sikaVashti.”+ Kwaye loo nto yakholeka emehlweni kakumkani, waza wenza ngolo hlobo.
5 Kwakukho ndoda ithile, engumYuda kwinqaba iShushan,+ yaye igama layo lalinguMordekayi+ unyana kaYayire unyana kaShimeyi unyana kaKishe umBhenjamin,+
6 owayethatyathwe eYerusalem wasiwa ekuthinjweni+ nabantu abagxothiweyo ababethatyathelwe ekuthinjweni noYekoniya+ ukumkani wakwaYuda lowo wayethatyathelwe ekuthinjweni nguNebhukadenetsare+ ukumkani waseBhabhiloni.
7 Waba ngumnyamekeli+ kaHadasa, oko kukuthi, uEstere, intombi kayisekazi,+ kuba wayengenayise engenanina; yaye eli bhinqa liselula lalimile kakuhle, lilihle nangembonakalo,+ kwathi ke ekufeni kukayise nonina uMordekayi walithabatha laba yintombi yakhe.
8 Yaye kwathi, lakuviwa ilizwi likakumkani nomthetho wakhe, naxa ayesele eqokelelwe ndawonye amabhinqa aselula kwinqaba iShushan+ eyayiphethwe nguHegayi,+ wandula uEstere wathatyathwa wasiwa endlwini kakumkani eyayiphethwe nguHegayi umlindi wabafazi.
9 Ke kaloku eli bhinqa liselula lalikholekile emehlweni akhe, kangangokuba lazuza ububele bothando+ phambi kwakhe yaye ngokungxama walinika izinto zalo zokuthambisa+ nokutya kwalo okufanelekileyo, walinika namabhinqa aselula akhethiweyo asixhenxe awayevela endlwini kakumkani, waza walifudusa lona namabhinqa aselula alo wabasa kweyona ndawo ilungileyo endlwini yabafazi.
10 UEstere akazange athethe ngabantu bakowabo+ okanye ngezalamane zakhe, kuba uMordekayi wayembekele umyalelo ukuba angaxeli.+
11 Usuku nosuku uMordekayi wayehamba phambi kwentendelezo yendlu yabafazi ukuze azi ngentlalo-ntle kaEstere noko kwakusenziwa kuye.
12 Yaye xa kwakufika ithuba lebhinqa ngalinye lokuba lingene kuKumkani uAhaswerosi emva kokuba kwakusele kwenzekile kulo ngokommiselo wabafazi iinyanga ezilishumi elinesibini, kuba leyo yayiyindlela eyayizaliseka ngayo imihla yenkqubo yokuthanjiswa kwawo, iinyanga ezintandathu ngeoli yemore+ neenyanga ezintandathu ngeoli yebhalsam+ nangezinto zokuthambisa zabafazi;
13 landule ke ibhinqa elo emva koku lize kukumkani. Lalinikwa yonke into eliyikhankanyileyo, lize nayo ukusuka kwalo endlwini yabafazi ukuya endlwini kakumkani.+
14 Ngokuhlwa lalingena, yaye kusasa lalibuyela endlwini yesibini yabafazi eyayiphethwe nguShahashegazi ithenwa likakumkani, umlindi wamashweshwe.+ Lalingangeni kwakhona kukumkani ngaphandle kokuba ukumkani uye wayoliswa lilo lize libizwe ngegama.+
15 Ekufikeni kwethuba likaEstere, intombi ka-Abhihali umalume kaMordekayi, nowamthabathayo waba yintombi yakhe,+ ukuba eze kukumkani, akazange acele nto+ ngaphandle koko kwakhankanywa nguHegayi+ ithenwa likakumkani, umlindi wabafazi, (ngalo lonke elo xesha uEstere wayezuza inkoleko emehlweni akhe wonk’ ubani owayembona).+
16 Wandula uEstere wathatyathwa wasiwa kuKumkani uAhaswerosi endlwini yakhe yobukhosi ngenyanga yeshumi, oko kukuthi, inyanga enguTebheti, ngonyaka wesixhenxe+ wokulawula kwakhe.
17 Yaye ukumkani wamthanda uEstere ngaphezu kwawo onke amanye amabhinqa, kangangokuba wakholeka ngakumbi wafumana nobubele bothando obungakumbi kuye ngaphezu kwazo zonke ezinye iintombi ezinyulu.+ Yaye wabeka isigqubuthelo sentloko sasebukhosini entlokweni yakhe waza wamenza ukumkanikazi+ esikhundleni sikaVashti.
18 Yaye ukumkani wenzela zonke iinkosana zakhe nabo bonke abakhonzi bakhe isidlo esikhulu, isidlo sikaEstere; wawanika uxolo+ amaphondo, waqhubeka enika izipho ngokwamandla kakumkani.
19 Ke kaloku ekuqokelelweni ndawonye kweentombi ezinyulu+ okwesihlandlo sesibini, uMordekayi wayehleli esangweni likakumkani.+
20 UEstere wayengazixeli izalamane zakhe nabantu bakowabo,+ kanye njengoko uMordekayi+ wayembekele umyalelo;+ ngokuba ilizwi likaMordekayi ubelenza uEstere, kanye njengoko wayesenjenjalo ekunyanyekelweni kwakhe nguye.+
21 Ngaloo mihla ngoxa uMordekayi wayehleli esangweni likakumkani, uBhigetan noTereshe, amagosa enkundla kakumkani amabini, abagcini-mnyango, bacaphuka yaye baqhubeka befuna ukumsa isandla+ uKumkani uAhaswerosi.
22 Le nto wayazi uMordekayi, yaye ngoko nangoko waxelela+ uEstere ukumkanikazi. Waza uEstere wathetha nokumkani egameni likaMordekayi.+
23 Ngoko lo mbandela wancinwa waza ekugqibeleni wafunyanwa, baza baxhonywa+ esibondeni bobabini;+ emva koko oko kwabhalwa encwadini yemicimbi+ yaloo mihla phambi kukakumkani.
Yithumele
Yithumele
Estere 2
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=17&Chapter=2&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D17%26Chapter%3D2%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Xa sisoloko sizinikela ekufuneni ubungcwele kanye novuyo,kuyanqaba ukuya kwethu endleleni eya ekuzisoleni.
Ukuzisola
Mongameli Monson, Siyakuthanda. Siyabulela ngokusiququzela nangesaziso sakho sembali yethu yokwakha iitempile nangomsebenzi wabafundisi. Ngenxa yazo, Ndiqinisekile ukuba iintsikelelo ezininzi ziza kuza kuthi kwaye nakwi zizukulwana ezininzi ezizayo.
Bazalwane nodade abathandekayo,bahlobo bam abathandekayo!sikenke singabantu benyama.Ndithemba ukuba oko akuzi njengommangaliso kuthi sonke
Akakho ozakuphila emhlabeni ixesha elide.Sineminyaka exabisekileyo,kwimbono yaphakade, ayifiki nakusekuqhwanyazeni kweliso.
Bese siyahamba.Imiphefumlo yethu " ibuyela ekhaya kuThixo osinike ubomi[bethu].”1 Silalisa imizimba yethu phantsi kwaye sishiya izinto zomhlaba njengoba sihamba siya kwihlabathi lethu lokuphila elitsha.
Xa sisebatsha, kujongeka ingathi sizakuphila phakade.Sicinga ukuba kunemini ezingapheliyo zokuphuma k welanga ezisilindele emva kwentaba, kwaye ikamva lijongeka njengendlela engapheliyo enabe phambi kwethu.
Kodwa, xa sesikhulile, siqala sibheke emva simangale ukuba incinane kangakanani indlela.Sizibuza ukuba iminyaka ihambe ngokukhawuleza kangaka.Siqale ukucinga ngezinto esizikhethileyo kanye nesizenzile.kuleyongqubo, sikhumbula izinto ezimnandi eziletha imfudumalo emphefumleni kanye novuyo eentlizweni zethu.Kodwa sikhumbula nezinto esizisola ngazo-izinto. Esinqwenela ukubuyela kuzo ukuzitshintsha.
UNesi onakekela abantu abagulela ukufa uthi uke abuze lumbuzo olula kwiziguli zakhe xa belungiselela ukuhamba kobu bomi.
"Akukho nto ozisola ngayo?" Ebuza yena.2
Ukuba kufutshane nalomini yokugqibela kobu bomi kusinika ukucaca kwengcinga kwaye kukunikeza imbono okanye indlela yokujonga izinto entsha.xa ababantu bebuzwa ngokuzisola, bavula iintliziyo zabo.Bacinga ngezinto abanokuzitshintsha xa bengakwazi ukubuyisela iwashi emva.
Xa ndicinga ngokuba bathini, kwandibonisa ukuba imigaqo yevangeli likaYesu Krestu inobulungisa ebomini bethu, xa siyiphila.
Ayikho into emangazayo ngemigaqo yevangeli.Siyifundle kwimibhalo,Saphinda sathetha ngayo kwiklasi yesikole sangecawa, kwaye sivile kupulpiti amaxesha amaninzi.Lemigaqo yezulu kwakunye neenkolelo ziqondile kwaye zicacile; zinhle,zixabisekile,kwaye zinamandla; kwaye zingasinceda ukuba sibalekele ukuzisola kwikamva lethu.
Ndinqwenela ukuba ndandichithe ixesha elininzi nabantu endibathandayo.
Mhlawumbi okufanayo ngokuzisola kwezi zigulane ezikufutshane nokubhubha abakutshilo ukuba banqwenela ukuba bebechithe ixesha elininzi nabantu ababathandayo.
Amadoda kakhulu ebelila ngokuba:bona "bazisola ngokuba bachithe ixesha labo elininzi bebaleka kumtshini wokubaleka...emsebenzini. " 3Abaninzi balahleke lwa lixesha lokwakha inkumbulo ezixabisekileyo eliza ngokuchitha ixesha nosapho kanye nabangani.Abatholanga ithuba lokwakha ubuhlobo obuqinileyo naabo ababathandayo kakhulu.
Yinyani ukuba sihlala sixakekile ngamanye amaxesha?kwaye,kubuhlungu ukuthi,sinxiba ukuxakeka kwethu njengebheji yobuqhawe, ingathi ukuxakeka,ngokwakwo,kuyii ngqayi okanye into ebonisa impilo engcono.
Kunjalo?
Ndicinga ngeNkosi yethu enguMzekelo,uYesu Krestu,kwakunye nobomi bakhe obuncinci ebantwini base Galili naseJerusalem Ndizama ukumbona ekhawuleza esiya kwintlanganiso okanye enza izinto ezininzi ngexesha elinye nangokukhawuleza.
Andiboni
Kodwa ndibona osikhathalele osihhoyayo oyiNdodana kaThixo ophila imini nemini enonjongo entle.Xa ethetha nabanye abantu abakufutshane naye babezizwa bethandwa.Wayeyazi ukuba abantu ahlangana nabo baxabiseke kangakanani. Wayebasikelela,ebafundisa.Ebaphakamisa,Ebapholisa.Ebanikeza isipho esixabiseke gqithi ixesha lakhe.
Kulemini kulula ukuba wenze ingathi uchitha ixesha lakho nabantu.Ngokucofa imawusi ungakwazi "ukudibana" namawaka abo "bahlobo" ungazange wababona ubuso nobuso. Ithekhnoloji into entle,kwaye iluncedo xa singekho kufutshane nesibathandayo.Mna nonkosikazi wam sihlala kude namanye axabisekile amalunga osapho lwam; siyayazi ukuba kunjani.Kodwa ke,andicingi ukuba silandela indlela elungileyo,umntu amnye kanye nomphakathi,xa ukudibana kwethu ngukuposa izithombe ezihlekisayo, nokudluliselana izinto ezingenanqondo,nokuthumela amalinki kwabathandekayo kuthi wamawebsayithi kwiintanethi.Ndiyayazi ukuba ikhona indawo yoko,kodwa sizimisele ukuchitha isikhathi esingakanani kuko? Xa sihluleka ukunikela esiyiko okungcono kanye nexesha lethu elingaqhawukanga kulabo baxabisekile kuthi,ngenyimini sizakuzisola.
Masizixeleleni ukuba sizakubanombulelo ngalabo sibathndayo ngokuchitha ixzsha lethu nabo,senza izinto nabo, sakha inkumbulo yendyebo kwakunye nabo.
Ndinqwenela ukuba akwaba ndaphila ngamandla wam onke.
Okunye ukuzisola abantu abathetha ngako ukuba bahlulekile ukuba ngulomtu ababefanele okanye ababefuneka ukuba nguye.Xa bejonga ubomi babo, babona ukuba abazange bafike kwelozinga ababefuna ukufika kulo, ke ngoko amaculo amaninsi asala engaculwanga.
Andithethi ngokuqabela izitepsi zempumelelo kwimisebenzi eyahlukeneyo.Elo nyathelo nokuba singaphezulu kangakanani emhlabeni,ngeke silingane nenyathelo elinye kuhambo olusilindele lwaphakade.
Kodwa, ndithetha ngokuba ngumntu uThixo, uTata waseZulwini, afuna ukuba ubenguye.
Siza kulomhlaba, Njengoba immbongi isitsho,"silandelwa ngamafu wenkazimulo " 4 sisuka ehlabathini langaphambili kobu bomi.
UTata wethu waseMazulwini ubona amandla ethu ukuba afika phi.Wazi izinto ngathi esingazazi thina.Usinike za impembelelo ebomini bethu ukuba sifinyelele kubukhulu esidalalwe bona, ukuba siphile impilo entle,kwaye siphindele Kuye.
Yintoni,ke,sinikela ixesha lethu elingaka namandla ethu ezintweni ezidlulayo msinyane,ezingeziqhamo,ezingekhoyo?Asifuni ukubona impazamo yokulandelana nezinto ezingabalulekanga nezidlulayo?
Ayibo bulumko xa thina "sibeka (thina) indyebo ezulwini,apho kunekho bhebhethwana okanye kurusa okuzakumosha,okanye isela elizokuqhekeza lingene lizokuba"?5
Sikwenza njani oku?Ngokulandela umzekelo. WoMsindisi,ngokufaka iimfundiso Zakhe ebomini bethu, ngokuthanda ngokwenene uThixo kanye nabamelwane bethu.
Asikwazi ukwenza oku ngobufundi bethu boku donsa-izinyawo-zethu, ngokusoloko-sijonga-ixesha, sikhalaza-njengoba-sihamba.
Xa kufika ekuphileni ivangeli,akufuneki sifane nalenkwenkwe efake nje uzwane emanzini wathi ubeyokuqubha. Njengama dodana nama dodakazi kaBawo waseMazulwini, sinamandla okwenza okuninsi.Ke ngoko,unqweno lwezinto ezintle alwenelanga. Kufuneka senze. Okuxabiseke gqitha ,kufuneka sibe lento uTata wethu waseMazulwini afuna sibe yiyo.
Ukunikeza ngobungqina bethu ngevangeli yinto entle kodwa ukuphila ubomi obungumzekelo wevangeli elibuyisiwe kungcono.Ukunqwenela ukuba sithembeke kwimimiselo yethu; ukuthembeka ngokugcina imimiselo yethu engcwele -kwakunye nokuphila impilo emyulu, ukubhatala isishumi kanye neminye iminikelo, ukugcina umthetho weVa Lobulumko,kanye nokuba luncedo kubantu abaludingayo-kuncono gqithi.Ukumemezela ukuba sizakubeka ixesha lokuthandaza sonke silusapho,sifunde imibhalo,kanye nezinto esingazenza njengosapho ezinobulungisa kuhle:
Ubufundi kufunana nobungcwele kanye novuyo.Yindlela eya kuvuyo kanye nesiqu sethu esingcono.
Masizimisele ukulandela uMsindisi kwaye sisebenze ngokuzimisela ukuba ngulomntu esidalelwe ukuba sibenguye.Asilaleleni kwaye silandele impembelelo yoMoya oyingcwele.Njongoba senza njalo,uTata wethu waseMazulwini uzakusityilela izinto esingazazi ngathi. Uzakusikhanyisela indlela phambili kwaye avule amehlo ukubona esingakwaziyo okanye iitalente esingazaziyo.
Xa sizinikela ekufuneni ubungcwele kwakunye novuyo,asoze sihambe endleleni yokuzisola.Xa sithembela kububele boMsindisi,sizozizwa sisendlelini noku uTata waseMazulwini asinqwenela Yona.
Ndinqwenela ukuba ndandi kwazi ukuba novuyo.
Okunye ukuzisola okukhoyo kwabo abaziyo ukuba bajongene nethuna kuyamangaza.Babenqwenela ukuba babezivumele ukuba bavuye ngaphezulu.
Kaninzi sibambeke kumboniso okhohlisaya osenza sicinge ukuba kunento engaphezulu kwapho sifika khona ezosilethela uvuyo: immeko engcono kwiinsapho, immeko engcono yemali, okanye ukuphela kobunzima esijongene nabo.
Xa sikhula ,sijonga emva kwaye sibone ukuba iimeko zangaphandle azibalulekanga kwaye aziluzisi uvuyo kuthi.
Thina sixabisekile.Thina sizilethela uvuyo lwethu.
Nguwe ozizisela kwaye uzikhethela uvuyo ebomini bakho.
Inkosikazi wam, uHarriet, kanye nam sithanda ukuqabela amabhayisikili ethu.Kumnandi ukuphuma kwaye ujonge ubuhle bendalo.Sinezindlela esithanda ukuqhuba kuzo,asijongi ukuba sihamba kangakanani kwaye asikhathali ukuba sikhawuleza kangakanani ukwedlula abanye abaqhubi.
Kodwa, ngamanye amaxesha kufuneka sithathe inxaxheba kukhuphiswano. Ndicinga ukuba singaba nexesha elingcono okanye siqhube ngokukhawuleza kakhulu ca siziphusha kancinci. Ngamanye amaxesha ndenze impazamo yokuxelela umfazi wam olungileyo ngale qhinga.
Impendulo yakhe kulombono uhlala unobubele,ucacile,kwaye uqondile. Uyancuma kwaye athi,"Dieter,akusiwo umjarho; uhambo. Bhiyozela umzuzwana.”
Kwaye unyanisile!
Ngamanye amaxesha soqwalesela emgqeni wokuqeda bese sihluleka ukuzwa ubumnandi kuhambo lwethu.Andihambi ndiyoqhuba ibhayisekili nomfazi wam ngobe ngivuyele ukuqeda.Ndihamba naye ngokuba ukuba naye kumnandi kwaye kuyandivuyisa.
Akubonakali kuwububhanxa ukumosha ezimnandi nezivuyisayo izinto ngoba sisoloko silindele umzuzu apho zizakuphela khona?
Simamela umculo omnandi silinde indlela eduma ngayo okanye ubumnandi bengoma kuwo wonke umculo.
Sithandaza ngoba sijonge u"amen" okanye ukugqiba engqondweni?hayi asenzi njalo.Sithandaza ukuzisondeza kuTata waseMazulwini,ukuthola uMoya wakhe nokuva uthando Lwakhe.
Akufuneki silinde ukufika kwindawo ethile kwingomso yethu ukuba sivuye, bese sithola ukuba lovuyo silufunayo lukhona manje -ngamaxesha onke! Ubomi akufuneki sibubulele ngokubujongela kude."Le yimini iNkosi eyidalile … ,"Kwabhala uMhubi. "Vuyani kwaye noyolise kuyo."6
Bazalwane nodade, nokuba iimeko yethu injani,andikhathali ukuba ujongane nobunzima ,kukho into ongayibulela kwaye uyithande ngemini nemini.Kunento kwimini etsha eletha umbulelo novuyo xa siyibona futhi siyibulela.
Mhlawumbi kufuneka sikujonge hhayi ngamehlo kodwa ngeentliziyo. Ndithanda ikhowuti: umntu ubona kabanzi ngentliziyo.Enye into exabisekile ayibonakali ngamehlo."7
Sinikwe umyalelo "ukuba sinike umbulelo ngazo zonke izinto."8 akukho ngcono ukubona ngamehlo kanye nentliziyo izinto ezincinci esingakwaziukuba nombulelo ngazo, kunokukhulisa okubi kwimeko esikuyo ngoku?
Inkosi isethembise," Ozakuthatha yonke into ngombulelo uzakukwenzwa abenodumo;kwaye izinto zomhlaba ziza kwandiswa kuye. Noma kuphindaphindwe ngekhulu. ” 9
Bazalwane nodade ,ngezinsikelelo ezininzi zikaTata waseNazulwini,icebo lakhe elisipha okukhulu,nokuninzi okuyinyaniso kwevangeli ebuyisiwe, kanye nobuhle obuninsi kulobomi, “asikho na isizathu sokuphila?” 10
Masikhethe ukuvuya,nomangabe zinjani iimeko zethu
Esizimisele ngako
Ngenye imini sizakuthatha elo nyathelo kwaye siye kwilizwe lobomi obulandelayo . Ngenye imini sizakubheka emva ebomini bethu sizibuze ukuba sibengcono,sathatha izinqumo ezincono,okanye sisebenzise ixesha lethu kahle.
Ukubalakela ukuzisola okukhulu ngobomi,kunobulumko ukuthatha izigqibo ngokunqwenela ukwenza namhlanje.Kwaye masi:
- •
Zixelele ukuba uzakuchitha ixesha lakho elininzi naabo ubathandayo.
- •
Zixelele ukuba uzakuzama kakhulu ukuba ngulomntu uThixo afuna ukuba ube nguye.
- •
Zixelele ukuba uzakuba novuyo,nokuba ukweyiphi immeko.
Ngubungqina bam ukuba ukuzisola okuninzi akubikho xa silandela uMsindisi namhlanje.Xa sonile okanye senze impazamo-xa senze izinqumo esizisola ngazo ngoku-kunesipho esixabisekile esibizwa ngeNtlawulokaKrestu esingasinceda ukuba sixolelwe.Asokwazi ukubuyela emva sishintshe okwenzekile, kodwa singaguquka. Umsindisi angasula zonke izinyembezi zokuzisola 11 asuse nomthwalo wezono.12 Intlawulo Yakhe isivumela ukuthi sishiye okwayizolo emva siyephambili ngezandla ezimsulwa, nentliziyo emsulwa,13 nokuzimisela ukuziphatha kangcono futhi ukubangcono.
Ewe obu bomi budlula ngikukhawuleza; amalanga ethu anyamalala ngokukhawuleza,ukufa kubonakala kusabeka ngamanye amaxesha.Kodwa ke, umphefumlo wethu uzakuqhubekeka Ukuphila kude umzimba wethu ovusiweyo uthole egqibeleleyo inkazimulo.Ndinipha obupheleleyo ubungqina ngokuba unobubele uKrestu,sizakupgila futhi unaphakade.Ngenxa yoMsindisi noMhlawuli,ngenye imini sizakuqonda kwaye sivuye kumava athi" ubuhlungu bokufa bogwinyekile kuKrestu".14
Indlela eya ekutholeni isiphetho sethu sezulu njengamadodana namadodakazi kaThixo into yaphakade.Bazalwane nodade abathandekayo,nabangani abaligugu,kufuneka siqale sihambe indlela yaphakade namhlanje; asikwazi ukuthatha kancinci nemini enye.Ndithandaza ukuba asisoze silinde ukuba sijongane nokufa ngaphambi kokuba siphile.Ngengama likaYesu Krestu,Amen.
Show References
-
1. Alma 40:11.
-
2. Bona uSusie Steiner, “Top Five Regrets of the Dying,” Guardian, Feb. 1, 2012, www.guardian.co.uk/lifeandstyle/2012/feb/01/top-five-regrets-of-the-dying.
-
3. nguBronnie Ware, kwiSteiner, “Top Five Regrets of the Dying.”
-
4. “Ode: Intimations of Immortality from Recollections of Early Childhood,” The Complete Poetical Works of William Wordsworth (1924), 359.
-
5. Matewu 6:20
-
6. Iindumiso 118:24.
-
7. Antoine de Saint-Exupéry, The Little Prince, trans. Richard Howard (2000), 63.
-
8. Mozaya 26:39; bona futhi Imfundiso neMinqophiso 59:7.
-
9. Imfundiso Neminqophiso 78:19.
-
10. Alma 26:35.
-
11. Bona IsiTyhilelo 7:17
-
12. BonaMatewu 11:28–30.
-
13. BonaAmahubo 24:4.
-
14. Mozaya 16:8; bona futhi 1 Abasekorinte 15:54.


text:
MATSHI 12, 2015
EDEMOCRATIC REPUBLIC OF CONGO
IDemocratic Republic of Congo Iyawukhaba Umkhethe Ongokonqulo Ezikolweni
“Eyona nto iphambili kwiMfundo KaZwelonke kukulwa nomkhethe nokungalingani.”—Iiofisi ZikaNobhala KwiSebe LezeMfundo, ngoJuni 12, 2014.
Kangangeminyaka emininzi, abantwana bamaNgqina eDemocratic Republic of Congo bebegxothwa ezikolweni eziphantsi kweecawa ngenxa yokungathathi nxaxheba kwiinkqubo zecawa. Le nto iye yaba yingxaki kuba izikolo ziye zazibekela eyazo imithetho kunokuba zilandele imithetho karhulumente, kwaye ziye zawakhaba amalungelo abafundi abangamaNgqina. Abasemagunyeni eCongo baye bayibona le nto yokungaphathwa ngobulungisa baza balwela ilungelo labantu bonke lokufumana imfundo ngaphandle komkhethe.
Izikolo Eziphantsi Kweecawa Zizibekele Imithetho Yazo Kunokuba Zilandele Imithetho Karhulumente
Iinkonzo zenze izivumelwano norhulumente waseCongo zokuba zixhase izikolo kwiindawo ezidingayo. Izivumelwano zitsho phandle ukuba “abantwana bafanele bakhuselwe kuyo nantoni na ekhuthaza umkhethe nokunganyamezelani.” Kodwa ke, izikolo eziphantsi kweecawa, zizibekele imithetho efuna ukuba abafundi babe nenxaxheba kwiinkqubo zonqulo. Eziliqela zazo ziye zayinyanzelisa le mithetho, zasisingela phantsi isivumelwano sazo norhulumente nelungelo labafundi lenkululeko yonqulo.
Le ngxaki yaqala ukubonakala ngo-2005, xa abafundi abangamaNgqina abayi-52 bagxothwayo kwisikolo esiphantsi kwecawa eAbumombazi, kwiPhondo lase-Equateur, ngenxa yokuba becele ukungabi nanxaxheba kwiinkqubo zecawa ezazisenziwa esikolweni. Yanwenwela nakwamanye amaphondo. Ethubeni, abafundi abangamaNgqina abangaphezu kwe-300 baseCongo bagxothwa kuwo onke amabanga, kuquka abo babesele beza kugqiba.
Emva kokuba egxothwe esikolweni ngendlela engenabulungisa ngo-2009, uKanyere Ndavaro ona-13 wabhala wathi: “Iyandikhathaza nyhani le nto. Andazi ukuba ikamva lindiphathele ntoni.” UKambere Mafika Justin, owagxothwa ngo-2010 sele eza kugqiba ukufunda, wathi ubomi bakhe “buvele batshintsha esithubeni.” Nangona abafundi yayibacaphukisa le nto yokunganikwa imfundo okanye isidanga, zange bavume ukulalanisa kwiinkolelo zabo.
Abasemagunyeni ECongo Baxhasa Inkululeko Yonqulo
Abazali babantwana abagxothiweyo bathetha nabaphathi besikolo bezama ukulungisa le nyewe, kodwa babuya nemband’ esikhova. Ngenxa yaloo nto, amaNgqina aye abhenela kurhulumente, kwathi kanti akho amagosa angenamkhethe aye asebenzela ukuwuphelisa lo mkhethe ongokonqulo.
Ngo-2011, uBazizane Maheshe, uMphathiswa WezeMfundo kwiPhondo LaseMntla Kivu, wabhala ileta enomxholo othi “Ukugxothwa Ngenxa Yomkhethe Ongokonqulo,” eyayibiza le ngxaki ngokuthi “ngamasikizi.” Le leta yayibeka yacaca eyona ngxaki ngokuthi: “Abafundi abanezinye iinkolelo bayakhethwa kusetyenziswa imithetho yesikolo kunokuba kulandelwe imithetho yelizwe laseCongo.”
NgoSeptemba 4, 2013, le nto yaba yingxaki yelizwe lonke xa uMwangu Famba, uMphathiswa WezeMfundo eDemocratic Republic of Congo, wakhupha umyalelo oya kuzo zonke izikolo. “Ileta Ekhaba Umkhethe Ongokonqulo” yatsho phandle yathi: “Bonke abantwana banelungelo lokufunda nakwesiphi na isikolo ngaphandle kokukhethwa ngokonqulo.” Lo myalelo waphinda wathi ukugxothwa kwabantwana ngenxa yonqulo “kukwaphula imithetho yaseDemocratic Republic of Congo.”
Izikolo ezininzi zawuthobela lo myalelo zaza zababuyisela abafundi abangamaNgqina. Kodwa ke, zikho ezimbalwa ezaqin’ enyaleni. Ngenxa yaloo nto, ngoJuni 12, 2014, uMphathiswa WezeMfundo waphinda wabhala ngomyalelo owawukhutshwe ngoSeptemba 2013 waza wacaphula nomthetho omtsha kwezemfundo * owawukhutshwe nguMongameli waseCongo. Xa ethetha ngale ngxaki kwesi sikhumbuzo sakhe, wabalaselisa indlela ekubaluleke ngayo ukulwa nomkhethe waza wagxininisa ukuphakama kwemithetho yelizwe neyehlabathi ngaphezu kwemithetho yesikolo. UMphathiswa WezeMfundo wamisela abahloli ukuba batyelele izikolo kulo lonk’ ilizwe ukuze baqinisekise ukuba kulandelwa umthetho. Ngokuqinisekileyo, la manyathelo karhulumente aza kuza nemiphumo emihle eza kuhlala ihleli.
Kuncedakala Abaninzi
Njengoko izikolo zaseCongo ziwulandela umyalelo, bonke abafundi balindele ukufumana imfundo ngaphandle komkhethe ongokonqulo. Abafundi baza kufunda ukuhlonipha bonke abantu, kungakhathaliseki ukuba baneziphi iinkolelo. Ngaloo ndlela, izikolo zaseCongo aziyi kuphelela nje ekulandeleni uMgaqo-siseko waseCongo nomyalelo kaMphathiswa WezeMfundo kodwa ziya kuba ngumzekelo wempatho-ntle kulutsha lwaseCongo.
^ isiqe. 12 No. 014/004/2014 “Umthetho omtsha wezeMfundo . . . unika abazali inkululeko yokubhalisa abantwana babo nakwesiphi na isikolo abasifunayo. . . . Eyona nto iphambili kwiMfundo KaZwelonke kukulwa nomkhethe nokungalingani.”


text:
ULUTSHA LUYABUZA
Ndingathetha Njani Nabazali Bam Ngemithetho Abandibekela Yona?
Oko ukudingayo: Indlela yokuzibeka izinto
Ukukwazi ukuthetha nokuphulaphula kakuhle kungakunceda
Uncede abanye bakuqonde.
Wazi ukuba kutheni abanye bengayamkeli into oyifunayo.
Ukuba ufuna ukuphathwa njengomntu omdala, kuza kufuneka wakhe ubuchule bokukwazi ukuthetha nokuphulaphula. Ungakwenza njani oko?
Funda ukuzilawula iimvakalelo zakho. Ubuchule bokukwazi ukuthetha bufuna umntu okwaziyo ukuzibamba. IBhayibhile ithi: “
Isiyatha sikhupha wonke umoya waso, kodwa isilumko siwugcina uzolile kude kuse ekupheleni.”—IMizekeliso 29:11.
Ingongoma? Kuphephe ukuqhankqalaza, ukuqumba, ukumbakaza amacango kunye nokungqish’ endlini ube usenza ingxolo enkulu. Ukwenza izinto ngolo hlobo kuya kubangela ubekelwe imithetho engakumbi—uvinjwe inkululeko.
Zama ukujonga izinto ngendlela abazali abazijonga ngayo. Umzekelo: Masithi abazali bakho abakuvumeli uye kwimbutho ethile. Endaweni yokuxoxisana nabo, unokubabuza:
“Niza kuvuma xa ndisiya nomhlobo omdala nenimthembileyo?”
Abazali bakho basenokwala nalapho. Kodwa ukuba uyayiqonda inkxalabo abanayo, usethubeni elihle lokuza nesicombululo esibhetele.
Benze abazali bakho bakuthembe. Cinga ngomntu otyala ibhanki imali. Ukuba ubhatala rhoqo, ibhanki iza kumthemba ize imvumele aboleke imali nakwixesha elizayo.
Kuyafana ke nasekhaya. Into oyityala abazali bakho kukuthobela. Ngoko ke, ukuba uyaqhubeka ubaphoxa, ungothuki xa bekubekela imithetho engakumbi okanye xa beyeka ukukuthemba
Kwelinye icala, ukuba uzingqina uthembekile—nakwezona zinto zibonakala zingenamsebenzi—abazali bakho baya kukuthemba ngakumbi.
Funda Okungakumbi
Imibuzo Yabantu Abaselula, Umqulu 1
Utywala neziyobisi, ukuziphatha kakubi ngokwesini, ukuthandana nokuthembisana ngaphambi komtshato zezinye zezinto ethetha ngazo le ncwadi.


text:
OKUFUNDISWA YIBHAYIBHILE
Izulu
Kudala izulu laba ngumbandela otshis’ ibunzi nekuphikiswana ngawo. Kodwa oko iBhayibhile ikutshoyo ngalo kwahluke kakhulu kwizinto abazifundisiweyo abantu abaninzi.
Yintoni izulu?
OKO KUTHETHWA NGABANTU
Abantu baneenkolelo ezahlukeneyo ngezulu nangenjongo yalo. Ngokomzekelo:
Abaninzi abathi bangamaKristu bavumelana neNew Catholic Encyclopedia, ethi izulu “likhaya labasikelelweyo abafela eNkosini.”
URabbi Bentzion Kravitz uthi amalungu onqulo lobuYuda wona ahoya obu bomi abuphila ngoku kunobexesha elizayo. Kodwa uthi “ezulwini umphefumlo ufumana olona yolo lukhulu olunokufumaneka—umqonde bhetele uThixo kwaye usondele ngakumbi kuye kunangaphambili.” Noko ke, uKravitz uyavuma ukuba, “nangona kunqulo lobuYuda kukholelwa kwizulu, iTorah ayithethi kangako ngalo.”
AmaHindu namaBuddha akholelwa ukuba izulu linamanqanaba ahlukeneyo. Liyindawo nje ofikela kuyo okwexeshana, emva koko uzalwe ngokutsha emhlabeni okanye udlulele eNirvana okanye kubuBuddha—inqanaba elingaphezulu kunezulu.
Abanye bakhaba kwanto nje enezulu phakathi besithi bubuvuvu nje obo.
OKUFUNDISWA YIBHAYIBHILE
EBhayibhileni, igama elithi “izulu” lithetha izinto eziliqela. Ngokomzekelo:
IGenesis 1:20 ithetha ngokudalwa kweentaka “eziphaphazelayo phezu komhlaba ebusweni besibhakabhaka samazulu.” Apha, igama elithi “amazulu” libhekisela kwisibhakabhaka esibonakalayo.
UIsaya 13:10 uthetha ‘ngeenkwenkwezi zamazulu namakroza azo’—le nto siyibiza ngokuba ngummandla wamajukujuku.
IBhayibhile ithetha ‘ngendawo ahlala kuyo uThixo, emazulwini’ kwaye ithi kukho ‘iingelosi ezulwini.’ (1 Kumkani 8:30; Mateyu 18:10) Phawula ukuba igama elithi “amazulu” nelithi “izulu” ayingomagama nje, kodwa achaza indawo ekuhlalwa kuyo. *
“Khangela usezulwini uze ubone ukwindawo yakho yokuhlala ephakamileyo yobungcwele nobuhle.”—Isaya 63:15.
Ngaba bonke abantu abalungileyo baya ezulwini xa besweleka?
IBhayibhile ayitsho ukuba umhlaba yindawo abaxhwarha kuyo abantu belinde ukufa baze emva koko baye kuphila ezulwini. IBhayibhile iyenza icace into yokuba ayizange yaba yinjongo kaThixo into yokuba abantu bafe. Inje le nto:
UThixo wathi kwindoda nomfazi wokuqala: “Qhamani, nande, niwuzalise umhlaba.” (Genesis 1:28) Umhlaba wawuza kuba likhaya elisisigxina lomntu, apho wayeza kuhlala ngonaphakade. Aba bantu bokuqala babeza kufa kuphela ukuba babengamthobeli uThixo. Okulusizi kukuba, bakhetha ukungamthobeli.—Genesis 2:17; 3:6.
Ukungathobeli komntu wokuqala kwabangela ukuba afe yena nenzala yakhe. (Roma 5:12) Ngaba loo nto yabenza baphelelwa lithemba abantu?
IBhayibhile ithi “silindele amazulu amatsha nomhlaba omtsha, ngokwesithembiso sakhe, apho kumi ubulungisa.” * (2 Petros 3:13) UThixo uza kusebenzisa uBukumkani bakhe ukuze abuyisele umhlaba kwimeko awayefuna ube kuyo, “kungabi sabakho kufa.” (ISityhilelo 21:3, 4) Ngaba bubomi basezulwini okanye bobasemhlabeni ekuthethwa ngabo apha? Xa kusithiwa “kungabi sabakho” sukube kuthethwa ngento ebikho ngaphambili. Kodwa akuzange kwafiwa ezulwini. Izicacele ke into yokuba le vesi ithetha ngento eza kwenzeka emhlabeni, indawo esasidalelwe ukuba siphile kuyo nesilangazelela ukuba kunye nezizalwana zethu kuyo. IBhayibhile iphinda isixelele nokuba abafi baza kuphinda baphile, badibane nezizalwana zabo.—Yohane 5:28, 29.
Abantu abaninzi baye bavuya bakufumanisa oko iBhayibhile ikutshoyo ngezulu. Ngokomzekelo, uGeorge, owayengumKatolika, uthi: “Iye yandithuthuzela imfundiso yeBhayibhile ethetha ngokuphila ngonaphakade emhlabeni. Inengqondo xa ithelekiswa nale yokuya ezulwini.” *
“Wona ke amazulu, ngamazulu kaYehova, kodwa umhlaba uwunike oonyana babantu.”—INdumiso 115:16.
^ isiqe. 13 Kakade ke, uThixo ungumoya, akanamzimba wenyama. (Yohane 4:24) Ngenxa yoko, indawo ahlala kuyo ayimele ibe yeyokoqobo.
^ isiqe. 19 Ibinzana elithi “umhlaba omtsha” alithethi isijikelezi-langa sokoqobo; kunoko, lichaza uluntu oluza kuphila emhlabeni abathandwa nguThixo.—INdumiso 66:4.
^ isiqe. 20 IBhayibhile ithi phantsi koBukumkani bukaThixo, linani elisikiweyo kuphela—abantu abayi-144,000—elikhethelwe ukuya kulawula noYesu ezulwini.—1 Petros 1:3, 4; ISityhilelo 14:1.
Funda Okungakumbi
Yintoni Injongo KaThixo Ngomhlaba?
IBhayibhile ichaza isizathu sokuba uThixo adale umhlaba, ukuba kuya kuphela nini ukubandezeleka, nokuba ikamva liwuphathele ntoni umhlaba nabo baphila kuwo.
Buyintoni UBukumkani BukaThixo?
Ngubani onguKumkani woBukumkani bukaThixo yaye yintoni eza kuphunyezwa buBukumkani?


text:
Ibali 110: UTimoti—Umncedisi Omtsha KaPawulos
UMFANA ombona apha enompostile uPawulos nguTimoti. UTimoti uhlala nentsapho yakowabo eListra. Igama likanina nguYunike yaye uninakhulu nguLoyisi.
Sisihlandlo sesithathu esi uPawulos etyelela eListra. Malunga nonyaka ngaphambili, uPawulos noBharnabhas beza apha okokuqala kuhambo lokushumayela. Yaye ngoku uPawulos ubuyile kwakhona nomhlobo wakhe uSilas.
Ngaba uyayazi into ethethwa nguPawulos kuTimoti? ‘Ungathanda na ukuhamba nam noSilas?’ uyabuza. ‘Ungasincedisa ekushumayeleni kubantu abakwiindawo ezikude.’
‘Ewe,’ uyaphendula uTimoti, ‘ndingathanda ukuhamba.’ Kwangoko kamva uTimoti uyayishiya intsapho yakowabo aze ahambe noPawulos noSilas. Kodwa ngaphambi kokufunda ngohambo lwabo, masifumanise oko bekusenzeka kuPawulos. Sekumalunga neminyaka eli-17 okokoko uYesu wabonakala kuye endleleni eya eDamasko.
Khumbula, uPawulos wayeze eDamasko ngenjongo yokutshutshisa abafundi bakaYesu, kodwa ngoku ungumfundi yena ngokwakhe! Kamva, ezinye iintshaba ziceba ukumbulala uPawulos kuba aziyithandi imfundiso yakhe engoYesu. Kodwa abafundi banceda uPawulos abaleke. Bamfaka engobozini baze bamehlisele ngaphandle kodonga lwesixeko.
Kamva uPawulos uya kushumayela kwa-Antiyokwe. Kulapha apho abalandeli bakaYesu babizwa okokuqala njengamaKristu. Ukusuka kwa-Antiyokwe uPawulos noBharnabhas bathunyelwa ukuba baye kushumayela kumazwe akude. Esinye sezixeko abazityelelayo yiListra, ikhaya likaTimoti.
Ngoku, malunga nonyaka kamva, uPawulos ubuyele eListra okwesibini. Xa uTimoti ehamba noPawulos noSilas, uyazi na ukuba bayaphi? Khangela emaphini, size sifunde ngezinye zeendawo.
Kuqala, baya kwi-Ikoniyo ekufutshane, baze ke baye kwisixeko sesibini sakwa-Antiyokwe. Emva koko bayenyuka ukuya eTrowa, bandule ukunyukela eFilipi, eTesalonika naseBhereya. Uyayibona na iAthene emaphini? UPawulos ushumayela apho. Emva koku bachitha unyaka onesiqingatha beshumayela eKorinte. Ekugqibeleni bemisa kancinane e-Efese. Bandula ke babuyele eKesareya ngenqanawa, baze baye kwa-Antiyokwe, apho ahlala khona uPawulos.
Ngoko uTimoti uhamba amakhulukhulu eekhilomitha encedisa uPawulos ekushumayeleni “iindaba ezilungileyo” nokumisela amabandla amaninzi amaKristu. Xa ukhulile, ngaba uya kuba ngumkhonzi othembekileyo kaThixo njengoTimoti?
IZenzo 9:19-30; 11:19-26; isahluko 13 ukusa kwese-17; 18:1-22.
1. IRoma; 2. IMalta; 3. IBhereya; 4. ITesalonika; 5. IKorinte; 6. IFilipi; 7. IAthene; 8. IKrete; 9. ITrowa; 10. IEfese; 11. IMileto; 12. IKolose; 13. Kwa-Antiyokwe; 14. I-Ikoniyo; 15. IListra; 16. ISipro; 17. Kwa-Antiyokwe; 18. IKesareya; 19. IYopa; 20. IDamasko; 21. IYerusalem; 22. Ulwandle Olukhulu (LweMeditera)
Imibuzo
- Ngubani lo mfana usemfanekisweni, uhlala phi, yaye ngubani igama likanina noninakhulu?
- Uthini uTimoti xa uPawulos embuza ukuba angathanda na ukuhamba naye noSilas ukuya kushumayela kubantu abakwiindawo ezikude?
- Kuphi apho abalandeli bakaYesu baqala khona ukubizwa ngokuba ngamaKristu?
- Emva kokuba uPawulos, uSilas, noTimoti bemkile eListra, ziziphi ezinye zezixeko abatyelela kuzo?
- UTimoti umncedisa njani uPawulos, yaye nguwuphi umbuzo abafanele bazibuze wona abo baselula namhlanje?
Imibuzo eyongezelelekileyo
- Funda iZenzo 9:19-30.
Umpostile uPawulos wabubonisa njani ubulumko xa wayechaswa ngenxa yeendaba ezilungileyo? (IZe. 9:22-25, 29, 30; Mat. 10:16)
- Funda iZenzo 11:19-26.
Ingxelo ekwiZenzo 11:19-21, 26 ibonisa njani ukuba umsebenzi wokushumayela wenziwa ngolwalathiso lomoya kaYehova?
- Funda iZenzo 13:13-16, 42-52.
IZenzo 13:51, 52 zibonisa njani ukuba abafundi abazange bavumele inkcaso ibadimaze? (Mat. 10:14; IZe. 18:6; 1 Pet. 4:14)
- Funda iZenzo 14:1-6, 19-28.
Amazwi athi “bawanikela kuYehova” asinceda njani ukuba singazixhalabisi ngokungafanelekanga njengoko sinceda abantu abatsha? (IZe. 14:21-23; 20:32; Yoh. 6:44)
- Funda iZenzo 16:1-5.
Ukuvuma kukaTimoti ukwaluswa kukubethelela njani ukubaluleka kokwenza “zonke izinto ngenxa yeendaba ezilungileyo”? (IZe. 16:3; 1 Kor. 9:23; 1 Tes. 2:8)
- Funda iZenzo 18:1-11, 18-22.
IZenzo 18:9, 10 zibonisa ntoni ngokubandakanyeka kukaYesu ngokobuqu ekwalathiseni umsebenzi wokushumayela, yaye oko kusinika yiphi intembelo namhlanje? (Mat. 28:20)
Funda Okungakumbi
Ikhadi LeBhayibhile LikaTimoti
UTimoti wakhetha ukukhonza uThixo eselula. Unokumxelisa njani?
UTimoti Wayefuna Ukunceda Abantu
Unokwenza ntoni ukuze wonwabe njengoTimoti?


text:
UKUNCEDA IINTSAPHO | UMTSHATO
Indlela yokulumkela Inkcitho
INGXAKI
Xa ujonga imali esele ebhankini namatyala onawo ufumanise ukuba imali yakho ithi shwaka oku kwesanti esesandleni. Unethutyana elingephi utshatile, kodwa imali yenu ayihlali. Ngaba ingxaki liqabane lakho? Ungakhawulez’ utsho! Nobabini cingani ngezinto ezisenokuba zibangele ukuba nibe kule ngxaki. *
ISIZATHU SOKUBA OKU KUSENZEKA
Utshintsho. Ukuba ubuhlala ekhaya ngaphambi kokuba utshate, uya kuba uyaziqala izinto ezinjengokuhlawula amatyala nokwenza inkcitho. Kwakhona, kusenokwenzeka ukuba wena neqabane lakho aniyisebenzisi ngendlela efanayo imali. Ngokomzekelo, omnye wenu usenokuba uqhelene nokudyiwaza ngemali ngoxa omnye esonga. Kuthath’ ixesha ngamaqabane ukutshintsha aze avumelane ngendlela entsha yokusebenzisa imali.
Ukulibazisa. UJim ongusomashishini ophum’ izandla uyavuma ukuba xa wayesandul’ ukutshata, walahlekelwa yimali eninzi ngenxa yokuzibekel’ amangomso izinto. “Ngenxa yokungawabhatali kwangoko amatyala mna nowakwam saphetha sesibhatala inzala engamawaka eerandi. Saphelelwa yimali!”
Umgibe wokuthenga ngamakhadi. Kulula ukudyiwaza xa ungayiboni imali. Loo nto yenzeka kakhulu xa usebenzisa ikhadi lebhanki, okanye uthenga ngeIntanethi. Namhlanje kulula ukuboleka imali, ibe loo nto inokwenza kube lula ngabo basandul’ ukutshata ukuthenga kakhulu.
Noba nguwuphi unobangela, imali inokwenza kubekho ingxaki emtshatweni. Incwadi iFighting for Your Marriage ithi: “Izibini ezininzi ziyichaza imali njengengxaki ephala phambili, enoba ingakanani na. Yimali eyenza kubekho iingxabano entsatsheni.”
OKO UNOKUKWENZA
Thetha-thethani. Endaweni yokutyholana, bonisanani ngendlela eninokuyilungisa ngayo le ngxaki. Zisuka nje yenzani isivumelwano sokuba anizukuvumela le ngxaki inixabanise.—Umgaqo weBhayibhile: Efese 4:32.
Cebani kusengaphambili. Bhalani phantsi zonke iindleko zenu zenyanga, enoba zincinci kangakanani na. Loo nto iya kuninceda nazi apho imali yenu iphelela khona nize nibone nezinto ezingeyomfuneko. UJim ebekuthethwe ngaye ngaphambili uthi: “Kwezamayeza kukho intetho ethi, livale inxeba lingophi. Eli cebiso linganceda nakule meko.”
Dwelisani iindleko eziyimfuneko, njengokutya, impahla, irenti, ukuhlawula imoto nezinye izinto ezifana nezi. Bhalani ‘ixabiso’ lento nganye efunekayo, ukuze nibone ukuba iza kunibiza malini emva kwexesha elithile, mhlawumbi ngenyanga.—Umgaqo weBhayibhile: Luka 14:28.
“Obolekayo ngumkhonzi kumntu obolekisayo.” —IMizekeliso 22:7.
Bekelani bucala imali yenyanga nenyanga yezinto enizifunayo (ukutya, irenti, ipetroli, nezinye). Abanye badla ngokuyifaka kwiimvulophu, baze bayahlule ngokwezinto abaza kuzithenga. * Ukuba imali esemvulophini ethile iyaphela, badla ngokuyeka ukuthenga izinto ebekelwe zona imali ekuloo mvulophu okanye bathathe kwenye imvulophu.
Phucula indlela ocinga ngayo. Ulonwabo aluphumi kwizinto zakho ezintsha. Ngapha koko, uYesu wathi: “Kwanaxa umntu enentabalala ubomi bakhe abuphumi kwizinto anazo.” (Luka 12:15) Ukukholelwa kwakho la mazwi kudla ngokubonakala kwindlela othenga ngayo.—Umgaqo weBhayibhile: 1 Timoti 6:8.
Hlengahlengisa. UAaron osele eneminyaka emibini etshatile uthi: “Izinto ezinjengesitishi seTV esineenkqubo ezininzi ekufuneka uzihlawulele nokutya ngaphandle zisenokubonakala zingeyongxaki ekuqaleni, kodwa zisenokuba yiyo ekuhambeni kwexesha. Kuye kwafuneka sifunde ukuzinqanda kwezinye izinto ukuze singadyiwazi ngemali.”
^ isiqe. 4 Nangona eli nqaku libhekisela kwabo basandul’ ukutshata, kodwa imigaqo ekuthethwa ngayo apha isebenza nakwamanye amaqabane omtshato.
^ isiqe. 14 Ukuba uhlawula ngekhadi okanye ezinye iindlela zale mihla, gcina iphetshana elineenkcukacha kwimvulophu nganye, kunokugcina imali.
Funda Okungakumbi
Yintoni Enokwenza Intsapho Yakho Yonwabe?
UYehova ngumsunguli wentsapho ibe ufuna iintsapho ziphumelele.


text:
Sondela KuThixo
Ngaba Libhaliwe Igama Lakho ‘Kwincwadi Yokukhumbuza’ KaThixo?
NGABA uYehova uyayibona imigudu yokumvuyisa eyenziwa ngabakhonzi bakhe? Ewe, uyayibona! Kodwa akapheleli nje ekuboneni izenzo zabo zokholo, wazi kwaneengcinga zabo ezintle abanazo ngaye. Okubaluleke nangakumbi kukuba, uYehova akanakuze abalibale abantu bakhe nezenzo zabo. Yintoni esenza siqiniseke? Impendulo siyifumana kumazwi awabhalwa ngumprofeti uMalaki.—Funda uMalaki 3:16.
Ngenkulungwane yesihlanu Phambi Kwexesha Eliqhelekileyo, xa uMalaki wayengumprofeti, imilinganiselo yokuziphatha neyonqulo kwaSirayeli yayiwohlokile. Ababingeleli bayityeshela imisebenzi yabo, yaye abantu baqalisa izenzo zokungahloneli Thixo ezaziquka ukukhafula, ukukrexeza nokurhwaphiliza. (Malaki 2:8; 3:5) Nangona kwakugquba ububi, ayekho amaSirayeli awahlala enyanisekile kuThixo. Ahlala njani enyanisekile?
UMalaki uthi: “Abo bamoyikayo uYehova bathetha omnye komnye.” Ukoyika uThixo luphawu oluhle. Apha, uMalaki uthetha ngamaSirayeli awayenentlonelo enzulu ngoYehova, nawayenomnqweno wokungenzi izinto ezingamkholisiyo uThixo. Phawula ukuba abo babemoyika uThixo “bathetha omnye komnye.” Babehlanganisana ukuze bathethe ngoYehova yaye bekhuthazana, ukuze bangatyhafiswa okanye bawele kububi obabusenziwa ngabo babangqongileyo.
La maSirayeli athembekileyo abonisa intlonelo enzulu ngoYehova nangenye indlela eyile: “Ayecinga ngegama lakhe.” Enye inguqulelo ithi “abonisa uthando ngegama Lakhe.” Loo maSirayeli oyika uThixo abonisa nakwiingcinga zawo ukuba ayamthanda. Ezintliziyweni zawo ayecamngca ngoYehova nangegama lakhe elikhulu. Ngaba uYehova wayekubona oko?
UMalaki uthi: “UYehova wanikela ingqalelo ephulaphule.” Nangona ekwindawo yakhe ephakamileyo yokuhlala, emazulwini, uYehova wawaphulaphula waza waweva amazwi endumiso avela kubakhonzi bakhe ababewathetha omnye komnye. Wayekwazi noko kwakusezintliziyweni zabo. (INdumiso 94:11) Kodwa, uYehova wenza okungakumbi kunokubona nje izenzo neengcinga zabo ezintle.
UMalaki uthi, “Incwadi yokukhumbuza yabhalwa phambi kwakhe.” Le ncwadi ineengxelo zabo bonke abantu abahlala bethembekile kuYehova. Phawula ukuba ibizwa ngokuthi ‘yincwadi yokukhumbuza.’ * Oku kusibonisa ukuba uYehova akanakuze abalibale abakhonzi bakhe abathembekileyo nabamdumisayo—ngezenzo ezilungileyo, ngamazwi nangeengcinga. Kodwa uThixo unesizathu sokubakhumbula. Uthembisa ukubajizeka ngobomi obungunaphakade abo banamagama abhalwe kwincwadi yakhe yokukhumbuza. *—INdumiso 37:29.
Kuthuthuzela ngokwenene ukwazi ukuba uYehova uyakuxabisa konke esikwenzayo ukuze simkhonze ngendlela eyamkelekileyo! Amazwi akuMalaki 3:16 asenza sicamngce nzulu ngolwalamano lwethu noYehova. Siya kuba senza kakuhle ukuzibuza, ‘Ngaba elam igama libhaliwe ‘kwincwadi yokukhumbuza’ kaThixo? Liya kubhalwa ukuba senza, sithethe, size sicamngce ntsuku zonke ngezinto eziya kwenza uYehova asikhumbule.
Izibhalo Onokuzifunda NgoDisemba:
^ isiqe. 8 Igama lesiHebhere elithetha “ukukhumbuza,” lithetha okungakumbi kunokukhumbula nje into ethe qatha engqondweni. Likwabhekisela ekwenzeni okuthile ngoko uye wakukhumbula.
^ isiqe. 8 Ukuze ufumane inkcazelo engakumbi ngesithembiso sikaYehova sobomi obungunaphakade, funda isahluko 3 sencwadi ethi Yintoni Ngokwenene Efundiswa YiBhayibhile? epapashwe ngamaNgqina kaYehova.


text:
SPAUDOS TINKLAS, UABIkhadi engabonakaliyo
SPAUDOS TINKLAS, UAB
Ad creation, Amakhadi zoshishino, Amakrestu izipho, Amaphetshana, Arhente advertising +44
Ushicelelo
I-IV 8:00-18:00
V 8:00-17:00
- SPAUDOS TINKLAS, UAB
Imephu
Umsebenzi udidi
Ad creation, Amakhadi zoshishino, Amakrestu izipho, Amaphetshana, Arhente advertising, Calendars, Ematyholweni wentengiso, Esifa, Flags, Iibhodi, Iifomu, Iinkonzo advertising, Iinkonzo printing, Iintlanti isitampu, Iipeni, Iipowusta wentengiso, Imele, Imisebenzi yoshicilelo, Imoto isibhengezo, Ink, Intengiso yangaphandle, Intengiso yangaphandle, Intengiso, upapasho, Isipho, Izibonelelo, Izipho, Izipho funny, Izipho lokuphola, Izipho wentengiso, Izipho zoshishino, Izitampu, Izitampu, Izitampu umyinge, Khuphela iinkonzo, Kukhupho, Kwiinkonzo zoshicilelo, izixhobo, izinto, Leaderboard, Lithuania urhwebo, Logo indalo, Neyophahla, Phezulu, Umbala yoshicilelo, Wedding izipho, Yesazisi esimanyanisiweyo, Yorhwebo impahla, Yoshicilelo fast, Yoshicilelo large-ifomati, Zeentengiso advertising, Zokubhala
Ikhowudi qr
vCard
Website
Igama site: pradzia


text:
Ngaba Uyazithemba Iinkonzo Ekuziphatheni Okuhle?
USylvia ophangela kwezonyango uthi: “Esikolweni ndandifunda nabantu abaninzi ababezenza oongcwele-ngcwele. Kodwa babepasa ngamaqhinga yaye besebenzisa iziyobisi. Icawa yayingabancedi tu.”
ULionel yena uthi: “Abantu endisebenza nabo bayathanda ukuxoka, bafowune emsebenzini besithi bayagula babe bephile qete. Bayayihamba icawa kodwa abatshintshi.”
Iinkonzo azikwazi kubenza abantu bayeke ezinye izinto. Abaninzi namhlanje ‘banembonakalo yozinikelo lobuthixo kodwa abaphili ngokuvisisana nalo.’ (2 Timoti 3:5) Iinkokeli zabo azibamiselanga mzekelo mhle, kwaye abazincedi izimvu zabo bazinike ukhokhelo eziludingayo lweZibhalo. Abaninzi babo bakholelwa ekubeni uThixo akayikhathalelanga indlela abaphila ngayo.
IFUNDISA NTONI YONA IBHAYIBHILE?
IBhayibhile ifundisa ukuba uThixo uyikhathalele indlela esiziphatha ngayo. Xa amaSirayeli amandulo ayemvukela uThixo, ‘ayemenza azive ebuhlungu.’ (INdumiso 78:
AMANGQINA KAYEHOVA AQHUBA NJANI WONA?
Iphephandaba iDeseret News laseSalt Lake City, eUtah, eUnited States lithi amaNgqina kaYehova “akhuthaza umanyano lweentsapho kwaye afundisa abantu ukuba basebenze nzima baze babe nenyani.” Liphinda lithi: “Amalungu ale nkonzo aphila ngemigaqo emihle. Akholelwa ukuba, ukutshaya, ukunxila, ukusebenzisa kakubi iziyobisi, ukungcakaza, ukulalana ngaphambi komtshato kunye nokulalana kwabantu besini esifanayo zizinto ezilonakalisayo ulwalamano analo noThixo.”
Ukufunda ngobuntu bukaThixo kuwanceda njani amaNgqina? USylvia ebekuthethwe ngaye ngaphambili uthi, “ixhaphakile into yokubiwa kwemali kwishishini lezonyango, kulula nokuba yinxalenye yako. Kodwa ukuqonda indlela uYehova * abujonga ngayo ubusela kundinceda ndenze into efanelekileyo. Ndiyavuya kwaye ndinoxolo lwangaphakathi.” USylvia akayithandabuzi into yokuba ukuphila ngendlela afundiswa ngayo enkonzweni yakhe kuye kwabuphucula ubomi bakhe.
^ isiqe. 9 UYehova ligama likaThixo eliseBhayibhileni.
Ngaba iinkokeli zeenkonzo ziye zazinceda izimvu zazo ukuba ziphile ngendlela iBhayibhile ethi masiphile ngayo?